**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Νοεμβρίου 2022, ημέρα Τρίτη και ώρα 16.10΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων - Μισθολογικές ρυθμίσεις και άλλες διατάξεις».

Στη συνεδρίαση παρέστησαν ο Υπουργός Οικονομικών κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βολουδάκης Μανούσος – Κωνσταντίνος, Βρούτσης Ιωάννης, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Μπακαδήμα Φωτεινή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας.

 Αρχίζει η συνεδρίαση της Επιτροπής μας, με θέμα ημερήσιας διάταξης «Επεξεργασία και εξέταση του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων - Μισθολογικές ρυθμίσεις και άλλες διατάξεις».

Να σας ενημερώσω για τις επόμενες συνεδριάσεις. Προτείνουμε αύριο το πρωί στην 10.00΄ να έχουμε τους φορείς και αμέσως μετά στην 13.00΄, την τρίτη συνεδρίαση, επί των άρθρων και ακολούθως την Πέμπτη, 1 Δεκεμβρίου και ώρα 10.00΄ να πάμε στη δεύτερη ανάγνωση. Όλες οι συνεδριάσεις θα γίνουν στην Αίθουσα «Προέδρου Αθανασίου Κωνστ. Τσαλδάρη» (223). Συμφωνούμε;

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το πότε θα εισαχθεί το νομοσχέδιο στην Ολομέλεια, θα το γνωρίζουμε την Πέμπτη.

Τον λόγο έχει ο Εισηγητής της Πλειοψηφίας, κ. Κωνσταντίνος Κοντογεώργος και παρακαλώ πολύ τους Εισηγητές/Εισηγήτριες και Ειδικούς Αγορητές/Αγορήτριες να μας προτείνουν και τους εκπροσώπους των φορέων που προτείνονται για να κληθούν αύριο.

Ευχαριστώ πολύ.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ (Εισηγητής της Πλειοψηφίας)*:*** Ευχαριστώ,κύριε Πρόεδρε.

 Κύριοι Υπουργοί, κυρίες και κύριοι Βουλευτές. Εισάγεται σήμερα στη Διαρκή Επιτροπή Οικονομικών Υποθέσεων για επεξεργασία και συζήτηση το σχέδιο νόμου με τίτλο «Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων - Μισθολογικές ρυθμίσεις και άλλες διατάξεις».

Το υπό συζήτηση σχέδιο νόμου αποτελείται από πέντε μέρη, έξι κεφάλαια και 63 άρθρα.

 Στο πρώτο μέρος περιλαμβάνονται ρυθμίσεις που σκοπός τους είναι η εναρμόνιση της εθνικής νομοθεσίας με το Ενωσιακό Δίκαιο, ώστε να προβλέπεται η χορήγηση απαλλαγών από τον Φόρο Προστιθέμενης Αξίας, (Φ.Π.Α.) και από τον Ειδικό Φόρο κατανάλωσης, (Ε.Φ.Κ.), στις Ελληνικές Ένοπλες Δυνάμεις ή τις Ένοπλες Δυνάμεις άλλων κρατών μελών της Ευρωπαϊκής Ένωσης στις περιπτώσεις που αυτές συμμετέχουν σε αμυντικές προσπάθειες για υλοποίηση των αποφάσεών τους στο πλαίσιο της κοινής πολιτικής ασφάλειας και άμυνας.

Οι απαλλαγές αυτές εναρμονίζονται με αυτές που ισχύουν και για τις χώρες του Βορειοατλαντικού Συμφώνου, του ΝΑΤΟ δηλαδή και περιορίζονται μόνο σε δράσεις που εξυπηρετούν κοινούς σκοπούς, με την προϋπόθεση που ανέφερα και παραπάνω. Χορηγείται απαλλαγή από τον Φόρο Προστιθέμενης Αξίας αγαθών και υπηρεσιών που εισάγονται ή παρέχονται στην Ελλάδα, καθώς και αγαθών και υπηρεσιών που παρέχονται από την Ελλάδα προς άλλο κράτος μέλος και προορίζονται για χρήση των Ενόπλων Δυνάμεων οποιουδήποτε κράτους μέλους της Ευρωπαϊκής Ένωσης, με την προϋπόθεση, την παραπάνω.

Επίσης χορηγείται απαλλαγή από το Ειδικό Φόρο Κατανάλωσης για ενεργειακά, αλκοολούχα και καπνικά είδη, τα οποία παραλαμβάνονται από τις Ένοπλες Δυνάμεις άλλου κράτους μέλους της Ευρωπαϊκής Ένωσης και από το πολιτικό προσωπικό που τις συνοδεύει, εντός Ελλάδας, με την ίδια βασική προϋπόθεση.

 Κυρίες και κύριοι Βουλευτές, το δεύτερο μέρος του σχεδίου νόμου περιλαμβάνει ρυθμίσεις που αφορούν μέτρα στο πλαίσιο της εναρμόνισης της εσωτερικής νομοθεσίας, με τις κατευθυντήριες γραμμές της Ευρωπαϊκής Ένωσης στον τομέα των θαλασσίων μεταφορών.

 Ειδικότερα η Ευρωπαϊκή Επιτροπή, με απόφασή της, με τα στοιχεία C(2015) 9019 στο πλαίσιο της υπόθεσης SA.33828 φόρος χωρητικότητας (tonnage tax), πρότεινε μια σειρά από κατάλληλα μέτρα για την εναρμόνιση της εθνικής νομοθεσίας με τις κατευθυντήριες γραμμές της Ένωσης.

Ακολούθησαν διαπραγματεύσεις μεταξύ των δύο πλευρών για την επίλυση με τον πλέον πρόσφορο τρόπο των τιθέμενων από την Επιτροπή ζητημάτων. Το Υπουργείο Οικονομικών με την από 09/02/2022 επιστολή του Υπουργού Οικονομικών, απέστειλε προς την εκτελεστική Αντιπρόεδρο της Επιτροπής κυρία Βεστάγκερ τελική πρόταση με το σύνολο των προτεινόμενων από μέρους της χώρας μας μέτρων τα οποία έγιναν αποδεκτά με την από 01/06/2022 απαντητική επιστολή της εκτελεστικής Αντιπροέδρου, υπό την προϋπόθεση της ολοκλήρωσης του σχετικού νομοθετικού και κανονιστικού πλαισίου.

Στο πλαίσιο αυτό, εντάσσονται οι προτεινόμενες ρυθμίσεις του παρόντος νόμου οι οποίες αφορούν:

Πρώτον, την κύρωση της πρόσθετης πράξης στο νέο συνυποσχετικό μεταξύ του ελληνικού δημοσίου και της ναυτιλιακής κοινότητας με την οποία προβλέπεται, λαμβάνοντας υπόψη τους περιορισμούς που τίθενται από το Σύνταγμα, η φορολόγησή τους.

Εφαρμογή συντελεστή 5% σε εισαγόμενα μερίσματα και την υπεραξία από την πώληση μεριδίων πλοιοκτητριών εταιρειών πλοίων υπό Ελληνική ή ξένη σημαία έως το επίπεδο φυσικών προσώπων, καθώς και την εφαρμογή του ίδιου συντελεστή 5% στην υπεραξία που προκύπτει από την πώληση μετοχών των εν λόγω εταιρειών. Νέα οικειοθελής παροχή είναι αυτή, με τη θέλησή τους δηλαδή.

Δεύτερον. Αύξηση από 40 εκατομμύρια στα 60 εκατομμύρια της ετήσιας νέας οικειοθελούς παροχής.

Την εισαγωγή διατάξεων στο ν.27/1975, προσθήκη άρθρου 26δ, για τις προϋποθέσεις υπαγωγής στο φόρο χωρητικότητας των φορέων εμπορικής εκμετάλλευσης πλοίων που παρέχουν υπηρεσίες μεταφορών με πλήρως εξοπλισμένα και επανδρωμένα πλοία άλλων εταιρειών, ναυλωμένα βάσει χρόνου ταξιδιού, παράλληλα με την εκμετάλλευση ιδιόκτητων πλοίων τους.

Τρίτον. Την υπαγωγή στις γενικές διατάξεις του κώδικα φορολογίας εισοδήματος των μερισμάτων της υπεραξίας πώλησης μεριδίων των αλιευτικών πλοίων και των ρυμουλκών, καθώς και τη ρητή εξαίρεση από τον φόρο χωρητικότητας των αλιευτικών πλοίων μη επιλέξιμων ρυμουλκών και αυτοκινούμενων βυτιοφόρων και επιβολή σε αυτά τέλους σύμφωνα με το άρθρο 57 του ν. 4646/2019.

Το ανωτέρω πλαίσιο κατάλληλων μέτρων για την εναρμόνιση με την Ευρωπαϊκή Ένωση για τις θαλάσσιες μεταφορές συμπληρώνεται και από τα άλλα μέτρα τα οποία θα εισαχθούν με δευτερογενή νομοθεσία και αφορούν, τον καθορισμό των κύριων και βοηθητικών δραστηριοτήτων, τις λεπτομέρειες εφαρμογής υπαγωγής φορέων εμπορικής εκμετάλλευσης σε φόρο χωρητικότητας και την απαραίτητη σύνδεση του διαχειριζόμενου στόλου με σημαία κράτους μέλους της Ευρωπαϊκής Ένωσης και του ευρωπαϊκού οικονομικού χώρου.

Συνολικά, με το σύνολο των ως άνω μέτρων, διασφαλίζεται η διατήρηση της αυξημένης υψηλής ισχύος υπό το πρίσμα της παραγράφου 1 και 2 του άρθρου 101 του Συντάγματος, ιδιαίτερων νομοθετικών καθεστώτων του ν.27/1975 και το άρθρο 13 του Νομοθετικού Διατάγματος 2687/1953 και το εκδιδομένων βάσει αυτού εγγυητικών πράξεων.

Το πλαίσιο αυτό αποτελεί καθοριστικό παράγοντα για την ανάπτυξη και τη μεγέθυνση της Ελληνικής ναυτιλίας και την ανάδειξή της σε στρατηγικό τομέα που διαδραματίζει καταλυτικό ρόλο στο εμπόριο, την οικονομική ανάπτυξη και την απασχόληση.

Η Ελληνική ναυτιλία, αποτελεί έναν από τους σημαντικότερους κλάδους της εθνικής μας οικονομίας, με ιδιαίτερο βάρος και συμβολή στα μακροοικονομικά μεγέθη της και στην περαιτέρω σταθερότητα και ανάπτυξη της χώρας. Με την κύρωση της πρόσθετης πράξης στο νέο συνυποσχετικό μεταξύ του Ελληνικού δημοσίου και της ναυτιλιακής κοινότητας, επέρχεται εν κατακλείδι αύξηση εσόδων από 40 εκατομμύρια σε 60 εκατομμύρια ευρώ κατ’ έτος υπό την οικειοθελή συνεισφορά της ναυτιλίας.

Το τρίτο μέρος του νόμου, περιλαμβάνει στο Κεφάλαιο 1 τα άρθρα 9 έως 21 που αφορούν ρυθμίσεις φορολογικού χαρακτήρα. Ειδικότερα, παρατείνεται μέχρι τις 31/12/2024 η κατασκευή οικοδομών και η δυνατότητα υπαγωγής τους σε καθεστώς αναστολής του ΦΠΑ από όλα τα ακίνητα. Με τον τρόπο αυτό η παράδοση των ιδιοκτησιών δεν επιβαρύνεται έως 31/12/2024 με ΦΠΑ. Η ρύθμιση εντάσσεται στο πλαίσιο των μέτρων της φορολογικής πολιτικής της κυβέρνησης με αναπτυξιακή διάσταση, στοχεύει στην περαιτέρω τόνωση της αγοράς ακινήτων και την προσέλκυση ακόμα περισσότερων επενδύσεων. Ταυτόχρονα, λειτουργεί προς όφελος των αγοραστών ακινήτων.

Στο ίδιο κεφάλαιο προτείνονται, κατόπιν παράτασης έως 30/06/23 οι μειωμένοι και υπερμειωμένοι συντελεστές ΦΠΑ σε ορισμένα αγαθά και υπηρεσίες.

Ειδικότερα, παρατείνεται έως τις 30/6/2023 η υπαγωγή στον μειωμένο ή υπερμειωμένο συντελεστή ΦΠΑ της τάξεως του 13% και του 6% αντίστοιχα, ορισμένων αγαθών και υπηρεσιών και συγκεκριμένα το 6% για τα φίλτρα και τις γραμμές αιμοκάθαρσης, αιμοδιήθησης, αιμοδιαδιήθησης και πλασματαφαίρεσης.

Τον υπερμειωμένο συντελεστή 6% για τα μέσα ατομικής υγιεινής και προστασίας της παραγράφου 50 του παραρτήματος 3 του κώδικα ΦΠΑ, μάσκες προστασίας και γάντια για την ιατρική, σαπούνια και άλλα παρασκευάσματα για την ατομική υγιεινή, αντισηπτικά διαλύματα, μαντηλάκια και αλλά παρασκευάσματα. Το μειωμένο συντελεστή ΦΠΑ 13% για τα μη αλκοολούχα ποτά και τα αεριούχα ποτά. Το μειωμένο συντελεστή ΦΠΑ 13% στην εισαγωγή αντικειμένων τέχνης, συλλογών ή αρχαιοτήτων και την παράδοση αντικειμένων καλλιτεχνικής αξίας των παραγράφων 52 και 53 του παραρτήματος 3 του κώδικα ΦΠΑ. Τον υπερμειωμένο συντελεστή 6% για τους απινιδωτές.

Στις υπηρεσίες του μειωμένου συντελεστή παρατείνει τη διάρκεια 13% για τις υπηρεσίες μεταφοράς προσώπων και των αποσκευών τους. Του μειωμένου συντελεστή 13% για τις υπηρεσίες εστίασης. Του μειωμένου συντελεστή 13% στα εισιτήρια για ζωολογικούς κήπους. Του μειωμένου συντελεστή 13% για τις υπηρεσίες που παρέχονται από γυμναστήρια και σχολές εκμάθησης χορού, εφόσον οι υπηρεσίες από τις σχολές αυτές δεν απαλλάσσονται με το άρθρο 22 του κώδικα ΦΠΑ.

Με τις προτεινόμενες διατάξεις των παραγράφων 8 και 9 προβλέπεται η υπαγωγή στον υπερμειωμένο συντελεστή 6% των εισιτηρίων κινηματογράφων από 1/1/2023 έως 30/6/2023. Σημειώνεται ότι η ως άνω δυνατότητα παροχής των εν λόγω υπηρεσιών στο συντελεστή 6% παρέχεται από την οδηγία 2006/112/ΕΚ, όπως ισχύει μετά την τροποποίησή της από την οδηγία ΕΕ/542/2022 για τους συντελεστές ΦΠΑ, με την οποία αναμορφώθηκε η παράγραφος 7 του παραρτήματος 3 αυτής.

Με το προτεινόμενο άρθρο 11 ορίζεται η υποχρέωση υποβολής αποδεικτικού για τη μεταφορά του ελάχιστου ποσού της επένδυσης για την υπαγωγή στο άρθρο 5Α΄ του Κώδικα Φορολογίας Εισοδήματος, για την εναλλακτική φορολόγηση εισοδήματος που προκύπτει στην αλλοδαπή για τα φυσικά πρόσωπα που μεταφέρουν τη φορολογική τους κατοικία στην Ελλάδα. Με τον τρόπο αυτό επιβεβαιώνεται ήδη κατά το χρόνο υποβολής της αίτησης η μεταφορά των ελάχιστων κεφαλαίων για την πραγματοποίηση της επένδυσης. Επιπλέον, αποσαφηνίζεται η συνολική φορολογική αντιμετώπιση των εισοδημάτων αλλοδαπής προέλευσης των φυσικών προσώπων που υπάγονται στις διατάξεις του άρθρου 5Α΄ του Κώδικα Φορολογίας Εισοδήματος, σε περίπτωση που ο φορολογούμενος τελικά δεν υλοποιήσει την επένδυση.

Με το προτεινόμενο άρθρο 12, στο ίδιο πλαίσιο και με σκοπό την περαιτέρω διευκόλυνση της μεταφοράς φορολογικής κατοικίας στην Ελλάδα, συμπληρώνεται το νομοθετικό πλαίσιο της εναλλακτικής φορολόγησης του άρθρου 5 του Κώδικα Φορολογίας Εισοδήματος. Επιπλέον, ειδικά για το φορολογικό έτος 2022, παρατείνεται έως τις 15/12/2022 η προθεσμία για την υποβολή της αίτησης υπαγωγής στον εναλλακτικό τρόπο φορολόγησης. Αντίστοιχα, παρατείνεται και η προθεσμία για την έκδοση απόφασης της φορολογικής διοίκησης έως την τελευταία εργάσιμη ημέρα του μηνός Δεκεμβρίου του 2022.

Με το προτεινόμενο άρθρο 13 παρατείνεται για δύο επιπλέον έτη και συγκεκριμένα έως 3/12/2024, η έκπτωση φόρου εισοδήματος φυσικών προσώπων κατά 40% για τις δαπάνες που καταβάλλουν οι πολίτες για την ενεργειακή, λειτουργική και αισθητική αναβάθμιση των κατοικιών τους. Απαραίτητη προϋπόθεση για τη μείωση του φόρου αποτελεί η απόδειξή τους μέσω νόμιμων παραστατικών και η εξόφλησή τους με ηλεκτρονικά μέσα πληρωμής.

Με το προτεινόμενο άρθρο 14, στηρίζοντας τον κλάδο της οικοδομής και την ιδιοκτησία, παρατείνεται για δύο επιπλέον έτη ως 31/12/2024, η αναστολή του φόρου υπεραξίας 15% στις μεταβιβάσεις ακινήτων. Αυτό σημαίνει ότι όσοι σχεδιάζουν να πωλήσουν κάποιο ακίνητο δεν θα πληρώσουν φόρο 15% επί της διαφοράς μεταξύ των τιμών στις οποίες το απέκτησαν και των τιμών στις οποίες θα το πουλήσουν.

Με το προτεινόμενο άρθρο 15, προσδιορίζεται η διαδικασία για την ηλεκτρονική υποβολή των δηλώσεων στη φορολογία κεφαλαίου, με την έκδοση πράξης προσδιορισμού του φόρου, σε κάθε περίπτωση υποβολής τροποποιητικής δήλωσης φορολογίας κεφαλαίου μέσω της κατάργησης του ελέγχου από τη φορολογική διοίκηση, σε κάθε περίπτωση υποβολής της τροποποιητικής φόρου μεταβίβασης ακινήτων ή τροποποιητικής δήλωσης φόρου κληρονομιών, δωρεών και γονικών παροχών, από την οποία προκύπτει μείωση φόρου άνω των 300 ευρώ, καθώς και σε κάθε μεταγενέστερη αυτής τροποποιητική δήλωση ανεξαρτήτως ποσού μείωσης φόρου.

Αυτό αποσκοπεί στη διευκόλυνση των φορολογουμένων, στην αποσυμφόρηση των φορολογικών υπηρεσιών. Με τον τρόπο αυτό επιτυγχάνεται η διαδικασία υλοποίησης των λοιπών εφαρμογών φορολογίας κεφαλαίου και η δημιουργία ενός σταθερού μηχανογραφικού περιβάλλοντος και ομοιόμορφης φορολογικής αντιμετώπισης των δηλώσεων φορολογίας κεφαλαίου.

Με το προτεινόμενο άρθρο 16, παρατείνονται τα μειωμένα τέλη κυκλοφορίας τουριστικών λεωφορείων για το έτος 2023, αντίστοιχα με τα τέλη που καταβάλλουν τα υπεραστικά λεωφορεία. Με τον τρόπο αυτό, διαμορφώνεται το πλαίσιο στήριξης και για το 2023 των επαγγελματιών ιδιοκτητών τουριστικών λεωφορείων, των οποίων η οικονομική δραστηριότητα έχει περιοριστεί λόγω των συνεπειών που επέφερε η πανδημία COVID-19. Με το προτεινόμενο άρθρο 17, συνεχίζεται η αναστολή ισχύος από 28/10/2022 έως 27/10/2023 της διάταξης που αφορά τις προϋποθέσεις πιστοποίησης ανεξάρτητου εκτιμητή για την παροχή εγγύησης ή διασφάλισης ή εμπράγματης ασφάλειας. Με τον τρόπο αυτό, διευκολύνονται τα φυσικά και νομικά πρόσωπα και οι νομικές οντότητες να υπαγάγουν τις βεβαιωμένες στη φορολογική διοίκηση οφειλές τους, σε ρύθμιση τμηματικής καταβολής σύμφωνα με τον νόμο 4152/2013.

Με το προτεινόμενο άρθρο 18, απλοποιούνται οι όροι και η διαδικασία κινητοποίησης οχημάτων που τίθενται στο τελωνειακό καθεστώς της προσωρινής εισαγωγής. Ειδικότερα, καταργείται η διαδικασία της σφράγισης και αποσφράγισης των επιβατικών αυτοκινήτων με ξένες πινακίδες, που έχουν υπαχθεί στο καθεστώς προσωρινής εισαγωγής κατά την τελωνειακή ακινητοποίηση, οι οποίες σήμερα πραγματοποιούνται από τις τελωνειακές αρχές. Πλέον η ακινητοποίηση πραγματοποιείται με ευθύνη του δικαιούχου προσώπου με την παροχή εγγύησης για την κάλυψη των δασμολογικών επιβαρύνσεων που αναλογούν στο όχημα. Με τον τρόπο αυτό, εξοικονομούνται ανθρώπινοι πόροι, επωφελούνται τα άτομα με συνήθη πρόσωπα, με συνήθη κατοικία στο εξωτερικό τουρίστες, σημειώνεται οικονομική επιβάρυνση των ομογενών μας, αξιοποιείται το ανθρώπινο δυναμικό της τελωνειακής υπηρεσίας σε άλλες κρισιμότερες τελωνειακές διαδικασίες.

Με το προτεινόμενο άρθρο 19, παρατείνεται εκ νέου μέχρι 31/12/2024 το καθεστώς φορολογίας μεταβίβασης οχημάτων δημοσίας χρήσεως του άρθρου 10 του νόμου 2579/1998 το οποίο λήγει την 1/12/2022. Αυτό επιφέρει απλούστευση φορολογικών διαδικασιών για τη μεταβίβαση αυτοκινήτων δημόσιας χρήσης από επαχθή αιτία περιλαμβανομένης και της ανταλλαγής. Η ευνοϊκή αυτή ρύθμιση αφορά ταξί, τουριστικά λεωφορεία, λεωφορεία ενταγμένα στο ΚΤΕΛ κλπ.

Με το προτεινόμενο άρθρο 20, εφαρμόζονται για το 2022 η διάταξη που ίσχυε και για το 2021 και προβλέπει, η χρηματοδότηση που λαμβάνουν οι αθλητικές ομάδες ως ποσοστό των φορολογικών εσόδων από τα τυχερά παίγνια, είναι ακατάσχετη έναντι τυχόν πιστωτών και δικαιούχων, δεν υπόκειται σε οποιαδήποτε κράτηση. Τέλος, η εισφορά δεν δεσμεύεται και δεν συμψηφίζεται με οφειλές των δικαιούχων προς το δημόσιο, τους ΟΤΑ, τον ΕΦΚΑ ή τα πιστωτικά ιδρύματα. Σκοπός είναι η οικονομική ενίσχυση των σχετικών ομάδων η οποία είναι αναγκαία για τη βιωσιμότητά τους μετά την περίοδο της πανδημίας COVID-19, οι επιπτώσεις της οποίας έχουν περιοριστεί αλλά δεν έχουν εκλείψει.

Mε το προτεινόμενο άρθρο 21, παρατείνεται μέχρι 30/6/2023 η αναστολή καταβολής στο δημόσιο του ποσοστού 5% επί των νοσηλίων από τις μονάδες χρόνιας αιμοκάθαρσης. Στο κεφάλαιο β΄ του ίδιου μέρους, περιλαμβάνονται οι διατάξεις των άρθρων 22-23 με τις οποίες επιδιώκεται η αναμόρφωση του θεσμικού πλαισίου και της λειτουργίας του δικτύου των κρατικών ενισχύσεων, μέσω αποσαφήνισης του ρόλου και των αρμοδιοτήτων της κεντρικής μονάδας κρατικών ενισχύσεων και των αποκεντρωμένων μονάδων κρατικών ενισχύσεων, και του καθορισμού της διαδικασίας ανάκλησης παρανόμων και ασυμβίβαστων κρατικών ενισχύσεων.

Επίσης, προβλέπεται ότι για την ηλεκτρονική καταχώριση, επεξεργασία και παρακολούθηση των κρατικών ενισχύσεων που χορηγούνται στην ελληνική επικράτεια, αναπτύσσεται και λειτουργεί το κεντρικό πληροφοριακό σύστημα κρατικών ενισχύσεων, με κύριο στόχο τη συνολική διαχείριση και παρακολούθηση των κρατικών ενισχύσεων μέσω της διαλειτουργικότητας. Με την ενσωμάτωση διατάξεων περί κρατικών ενισχύσεων σε ένα ενιαίο νομοθετικό κείμενο επιτυγχάνεται η αποτελεσματικότερη και ορθότερη εφαρμογή της διαδικασίας ελέγχου παρανόμων και ασυμβίβαστων κρατικών ενισχύσεων.

Στο κεφάλαιο γ΄ περιλαμβάνονται μισθολογικές ρυθμίσεις. Στα άρθρα 34 έως 42, τροποποιούνται και καταργούνται διατάξεις οι οποίες έρχονται σε αντίθεση με το υφιστάμενο θεσμικό πλαίσιο περί ενιαίου μισθολογίου, νόμος 4354/2015 και νόμος 4336/2015. Επίσης, προβλέπεται μεταξύ άλλων η αύξηση του αριθμού των επιτρεπόμενων κατά έτος ημερών μετακίνησης των αιρετών οργάνων των οργανισμών τοπικής αυτοδιοίκησης, προκειμένου να αντιμετωπισθούν η ανακύκλωση στο πλαίσιο των αρμοδιοτήτων τους και οι σχετικές ανάγκες.

Η προσαύξηση των εξόδων διανυκτέρευσης για τη νησιωτική χώρα για την περίοδο από 1η Μαΐου ως 30 Σεπτεμβρίου εκάστου έτους, για ευνόητους λόγους που αντιλαμβανόμαστε όλοι. Η τροποποίηση του ανώτατου ορίου επιχορήγησης των ΟΤΑ προκειμένου να μπορούν να ανταπεξέλθουν στις συνεχώς μεταβαλλόμενες συνθήκες σε παγκόσμιο και εθνικό επίπεδο λόγω της ενεργειακής κρίσης και των πληθωριστικών πιέσεων στην αγορά.

Στο Κεφάλαιο Δ, τα Άρθρα 43 έως 49 αφορούν λοιπές ρυθμίσεις αναπτυξιακού και οικονομικού χαρακτήρα, καθώς και οργανωτικά και λειτουργικά ζητήματα του Υπουργείου Οικονομικών όπως ο επανακαθορισμός της μέγιστης διάρκειας ελεγκτικής εργασίας των ορκωτών ελεγκτών λογιστών κατά τη διενέργεια των υποχρεωτικών ελέγχων στα επτά έτη λαμβάνοντας υπόψη τον Κανονισμό 537/2014 και τον Διεθνή Κώδικα Δεοντολογίας για επαγγελματίες ελεγκτές. Η διόρθωση του τίτλου κυριότητας του ΤΑΙΠΕΔ επί του ακινήτου κτήμα Καραθώνα προκειμένου να καταστεί δυνατή η αξιοποίησή του. Η πρόβλεψη της δυνατότητας του Υπουργείου Οικονομικών να προβεί μέχρι τις 31/12/2022 στη σύμβαση σύναψης μίσθωσης ακινήτου για την κάλυψη των στεγαστικών αναγκών της Επιτροπής Εξώδικης Επίλυσης Φορολογικών Διαφορών του Άρθρου 16, του ν.4714/2020. Η δυνατότητα επανάληψης της διαδικασίας καθορισμού τιμών εκκίνησης των περιοχών που είναι ενταγμένες στο σύστημα αντικειμενικού προσδιορισμού φορολογητέας αξίας ακινήτων κατόπιν υποβολής από 10/12/2022 έως 20/1/2023 της προβλεπόμενης γνώμης των Δημοτικών Συμβουλίων των οικείων δήμων. Η σύσταση στο Αριστοτέλειο Πανεπιστήμιο Θεσσαλονίκης γραφείου του Νομικού Συμβουλίου του Κράτους για τη νομική εκπροσώπηση του ΑΠΘ. Η διερεύνηση της διαδικασίας διακρίβωσης παραβάσεων και επιβολής προστίμων βεβαίωσης καταλογισμού και η είσπραξη αυτών σχετικά με τις εκπρόθεσμες δηλώσεις για τους πραγματικούς δικαιούχους των Νομικών Προσώπων και νομικών οντοτήτων του Άρθρου 20, του ν.4557/2018.

Επίσης, προτείνονται ρυθμίσεις για τη διαλειτουργικότητα του ολοκληρωμένου πληροφοριακού συστήματος κρατικών ενισχύσεων, τους όρους ειδικών δεσμεύσεων καταπιστευτικών λογαριασμών καθώς και την τροποποίηση του ν.4307/2014 περί ειδικής διαχείρισης ως προς τα ζητήματα της παράτασης και του καθορισμού των αναστελλομένων μέτρων ατομικής δίωξης, στα οποία περιλαμβάνονται πλέον και υπό προϋποθέσεις αυτεπάγγελτος συμψηφισμός βεβαιωμένων υπέρ του δημοσίου χρεών με χρηματικές απαιτήσεις. Συγκεκριμένα, με τη διάταξη του Άρθρου 58 διευκρινίζεται η έκταση των ανασταλτικών μέτρων συνεπεία της υπαγωγής της επιχείρησης σε καθεστώς ειδικής διαχείρισης. Ειδικότερα, αποσαφηνίζεται ότι τα μέτρα αυτά εντάσσεται και ο αυτεπάγγελτος συμψηφισμός βεβαιωμένων -υπέρ των δημοσίων φορέων κοινωνικής ασφάλισης- χρεών με χρηματικές απαιτήσεις, οι οποίες έχουν επιδικαστεί σε βάρος του δημοσίου βάσει αμετάκλητων δικαστικών διοικητικών αποφάσεων, οι οποίες γεννήθηκαν στο πλαίσιο πραγματοποίησης ναυπηγοεπισκευαστικών εργασιών για την εκτέλεση εξοπλιστικών προγραμμάτων των Ενόπλων Δυνάμεων της χώρας από επιχειρήσεις που έχουν υπαχθεί πριν την ισχύ του παρόντος εδαφίου στην ειδική διαχείριση.

Με τη διάταξη του Άρθρου 59 ορίζεται, ότι σε όσες ελληνικές επιχειρήσεις έχει διενεργηθεί δημόσιος πλειοδοτικός διαγωνισμός και έχει επικυρωθεί δικαστικώς το αποτέλεσμα του διαγωνισμού, με το οποίο επιτυγχάνεται η διάθεση τουλάχιστον του 90% του συνόλου του ενεργητικού της εταιρείας ως λογιστική αξία και ανεξαρτήτως τρόπου διάθεσης, χορηγείται η επιπρόσθετη δυνατότητα παράτασης της ειδικής διαχείρισης. Η παράταση αυτή θα αποφασίζεται με απόφαση της συνέλευσης πιστωτών για χρονικό διάστημα που θα ορίζεται σε αυτή και σε κάθε περίπτωση δεν δύναται να υπερβαίνει τους 18 μήνες από την παύση της ειδικής διαχείρισης κατά τα οριζόμενα στην Παράγραφο 3, του Άρθρου 69, του ν.4307/2014 ή τυχόν παρατάσεων αυτής. Η προωθούμενη νομοθετική παρέμβαση είναι προς όφελος της διαδικασίας της ειδικής διαχείρισης και της εθνικής οικονομίας για την περάτωση εκκρεμών ειδικών διακηρύξεων που αντιμετωπίζουν προβλήματα, ώστε αφενός να επιλυθούν σημαντικά ζητήματα που επαφίονται σε επωφελέστερη εκμετάλλευση του ενεργητικού της επιχείρησης και αφετέρου να ολοκληρωθεί, επιτυχώς, η διαδικασία εκποίησης και μεταβίβασης των περιουσιακών της στοιχείων.

Στο Κεφάλαιο Δ, στα Άρθρα 60 έως 62 περιλαμβάνονται οι διατάξεις που καταργούνται και στο άρθρο 63 η έναρξη ισχύος του νόμου.

Επειδή έχω το λόγο, αν θέλετε, να σας προτείνω και τους φορείς. Για τα αντικείμενα που αναφέρει το σχέδιο νόμου προτείνουμε το Ναυτικό Επιμελητήριο Ελλάδος, την Ένωση Ελλήνων Εφοπλιστών για το συνυποσχετικό, την Ένωση Τουριστικών Λεωφορείων Ελλάδος, την Ένωση Κατασκευαστών Κτιρίων για τις φορολογικές ελαφρύνσεις, που αναφέρονται στις φορολογικές διατάξεις και την Επιτροπή Λογιστικής Τυποποίησης και Ελέγχων για το τελευταίο μέρος του νόμου.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η εισηγήτρια της μειοψηφίας, κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ κύριε πρόεδρε. Κυρίες και κύριοι βουλευτές, οι κοινωνικές, οικονομικές και πολιτικές συνθήκες που διανύουμε και εν μέσω των οποίων νομοθετείτε κύριε Υπουργέ, είναι πολύ συγκεκριμένες, όμως αξίζει να πούμε δυο λόγια για να καταλάβει και ο κόσμος που μας ακούει ότι δεν έχετε καμία ενσυναίσθηση και ότι σ’ ένα πολυνομοσχέδιο που θα μπορούσαν να έρθουν διατάξεις που πραγματικά θα ανακούφιζαν τους πολίτες, φέρνετε διατάξεις, θα τις δούμε κατ’ άρθρο στην τρίτη συνεδρίαση της επιτροπής αύριο, οι οποίες έχουν συγκεκριμένη στόχευση και προκαλούν πολλά ερωτηματικά για τη σκοπιμότητά τους, αλλά και για τη χρονική στιγμή που τις φέρνετε προς ψήφιση.

Ποιες είναι οι συνθήκες μέσα στις οποίες νομοθετείτε και φαίνεται ότι δεν τις αντιλαμβάνεστε. Πρώτα από όλα, είμαστε σε μια εποχή που ο Πρωθυπουργός της χώρας κρύβεται από το Ελληνικό Κοινοβούλιο, πρέπει να το πούμε αυτό γιατί είναι πρωτοφανές και πλήττει τη δημοκρατία μας. Εδώ και τέσσερις εβδομάδες ο Αρχηγός της Αξιωματικής Αντιπολίτευσης, Αλέξης Τσίπρας, καταθέτει επίκαιρες ερωτήσεις για το θέμα του παρακρατικού μηχανισμού που έχει στήσει ο Κυριάκος Μητσοτάκης και ζητάει απαντήσεις και ο Κυριάκος Μητσοτάκης αρνείται να έρθει στη Βουλή, επειδή είναι ένοχος, ενώ την ίδια ώρα έχει χρόνο για να κάνει προεκλογικού τύπου εκδηλώσεις και κομματικές φιέστες σε προστατευόμενο βέβαια πάντα περιβάλλον και να επιδίδεται σε πρωτοφανείς διχαστικές επιθέσεις κατά των πολιτικών του αντιπάλων πάντα υπό προστασία και χωρίς να έρχεται σε φυσική αντιπαράθεση μαζί τους. Έχει ξεχάσει, λοιπόν, τον θεσμικό του ρόλο και αυτό είναι ένα τεράστιο πλήγμα για τη δημοκρατία μας και θα πρέπει να επηρεάζει και τη νομοθέτηση σας.

Σε τι άλλες συνθήκες οικονομικές και κοινωνικές νομοθετείτε; Βουλιάξατε την κοινωνία σε πανευρωπαϊκό ρεκόρ ακρίβειας, επιδεινώσατε με τις νεοφιλελεύθερες επιλογές σας την ενεργειακή κρίση, λεηλατήσατε τα δημόσια ταμεία και αφήσατε την πρώτη κατοικία των ανθρώπων βορά στους κάθε λογής «Πέτσηδες» και τώρα τολμάει ο Πρωθυπουργός να έρχεται και να μιλάει για δεύτερη θητεία για να αποτελειώσετε τους αδύναμους και τη μεσαία τάξη.

Εν μέσω, λοιπόν, των αντικειμενικά ζοφερών συνθηκών εσείς αντί να φέρετε ουσιαστικά μέτρα για την αντιμετώπιση του κύματος της ακρίβειας, αντί να φέρετε μέτρα που θα μπορούν να ενισχύσουν τα χαμηλά και μεσαία εισοδήματα αλλά και τις επενδύσεις, δεν τα φέρνετε ούτε με τον Προϋπολογισμό. Τη στιγμή, λοιπόν, και ενώ οι πολίτες, όπως προκύπτει από τα στοιχεία του Προϋπολογισμού, φοροεξαντλούνται από την πληθωριστική έμμεση φορολόγηση και την ακρίβεια, το νομοσχέδιό σας, όπως είπα και πριν, περιέχει διατάξεις που προκαλούν ερωτηματικά σε πάρα πολλά άρθρα του, ερωτηματικά τα οποία πιστεύω αύριο στην 3η συνεδρίαση της επιτροπής να μας απαντηθούν.

Και τυπικά, όμως, δεν νομοθετείτε ορθά, για ακόμα μια φορά ουσιαστικά φέρνετε ένα πολυνομοσχέδιο, χωρίς καμία ουσιαστική διαβούλευση. Το νομοσχέδιο που ήρθε στη διαβούλευση ήταν 4 σελίδες και σήμερα το νομοσχέδιο που έρχεται στις επιτροπές είναι 67 σελίδες και μαζί με το συνοδευτικό υλικό 281 σελίδες.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** (εκτός μικροφώνου) Ακολούθησε και δεύτερη διαβούλευση, είναι δυνατόν να λέτε τέτοιες ανακρίβειες;

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Δεν είναι η πρώτη φορά που το κάνετε αυτό. Κύριε Υπουργέ, ακούγαμε επί 25΄ τον Εισηγητή σας και δεν τον διέκοψε κανείς. Κύριε υπουργέ, αν δεν θέλετε να σας κάνουμε παράπονα να νομοθετείτε τυπικά, ορθά και όχι με αυτόν τον αντιθεσμικό, αντικοινοβουλευτικό τρόπο.

Κατατέθηκε στη Βουλή, λοιπόν στις 25.11.2022 για να συζητηθεί στη Διαρκή Επιτροπή Οικονομικών Υποθέσεων σήμερα Τρίτη και ώρα 16.00΄, ελάχιστο χρονικό διάστημα για να ετοιμαστούν οι Εισηγητές και να μην έρχονται εδώ, απλά να μας διαβάζουν αυτολεξεί το νομοσχέδιο. Θα πρέπει ουσιαστικά να καταλαβαίνουν οι Εισηγητές και οι Βουλευτές και να μπορούν να θέσουν τα ερωτήματά τους επί του νομοσχεδίου.

Απέχει παρασάγγας, λοιπόν, από ό,τι είχε κατατεθεί στη διαβούλευση το νομοσχέδιο που φέρατε.

 Για πολλοστή φορά η ευθύνη η κυβέρνηση καταθέτει στην Εθνική Αντιπροσωπεία αντί ενός νομοσχεδίου με αρχή, μέση και τέλος ένα μίνι πολυνομοσχέδιο με πλήθος διατάξεων οι οποίες δεν έχουν απολύτως καμία συνοχή.

Στο Μέρος Α΄ περιλαμβάνονται άρθρα που αφορούν την ενσωμάτωση της Οδηγίας της Ευρωπαϊκής Ένωσης 2235/2019 προκειμένου να ευθυγραμμιστεί σε ενωσιακό επίπεδο η μεταχείριση του ΦΠΑ και του Ειδικού Φόρου Κατανάλωσης που αφορούν τις αμυντικές προσπάθειες που αναλαμβάνονται στο πλαίσιο της Ευρωπαϊκής Ένωσης σε αντιστοιχία προς τα, ήδη, προβλεπόμενα για τις Ένοπλες Δυνάμεις των κρατών που συμμετέχουν στο ΝΑΤΟ.

 Ειδικότερα, στο τι αναφέρεται το Μέρος Α΄ θα μιλήσουμε αύριο στην κατ΄ άρθρο συζήτηση.

 Στο Μέρος Β΄ εισάγονται ρυθμίσεις που λαμβάνονται στο πλαίσιο της εναρμόνισης της εσωτερικής νομοθεσίας με τις κατευθυντήριες γραμμές της Ευρωπαϊκής Ένωσης στον τομέα των θαλασσίων μεταφορών και οι οποίες αφορούν την κύρωση της πρόσθετης πράξης στο νέο συνυποσχετικό μεταξύ του Ελληνικού Δημοσίου και της Ναυτιλιακής Κοινότητας, την εισαγωγή διατάξεων στο νόμο 27/1975 μέσω της προσθήκης άρθρου 26 δ΄ ως προς τις προϋποθέσεις υπαγωγής στο φόρο χωρητικότητας των φορέων εμπορικής εκμετάλλευσης πλοίων που παρέχουν υπηρεσίες μεταφορών με πλήρως εξοπλισμένα και στελεχωμένα πλοία άλλων εταιρειών ναυλωμένα βάσει χρόνου ταξιδιού παράλληλα με την εκμετάλλευση ιδιόκτητων πλοίων τους και άλλα πολλά, να μην σας κουράζω τώρα.

 Στο Μέρος Γ΄ περιλαμβάνονται επείγουσες φορολογικές ρυθμίσεις, τροποποιήσεις του Κώδικα ΦΠΑ, του Κώδικα Φορολογίας Εισοδήματος και του Κώδικα Διατάξεων Φορολογίας Κληρονομιών, Δωρεών, Γονικών Παροχών και Κερδών από Τυχερά Παίγνια.

 Στην πλειοψηφία τους περιλαμβάνουν παρατάσεις υφιστάμενων μέτρων. Κάποια από τα παραπάνω έχουμε στηρίξει εμείς με θετική ψήφο στο παρελθόν, γιατί έχουμε εκφράσει πολλές φορές την πεποίθησή μας ότι ακόμα και ένα ευρώ να δίδεται από αυτή την κυβέρνηση στους πολίτες είναι θετικό.

Στο Κεφάλαιο Β΄ εισάγονται διατάξεις που αφορούν το θεσμικό πλαίσιο λειτουργίας της κεντρικής μονάδας κρατικών ενισχύσεων και του δικτύου κρατικών ενισχύσεων.

 Στο Κεφάλαιο Γ΄ του τρίτου μέρους περιλαμβάνονται άρθρα σχετικά με μισθολογικές ρυθμίσεις διαφόρων φορέων του Δημοσίου.

 Στο Κεφάλαιο Δ΄ του τρίτου μέρους κατατίθενται 15 άρθρα τα οποία αφορούν διάφορες ρυθμίσεις ασύνδετες υπό οποιαδήποτε έννοια μεταξύ τους και έχουμε και το Μέρος Δ΄ και το Μέρος Ε΄ που είναι οι καταργούμενες διατάξεις και η έναρξη ισχύος του νόμου.

 Θα πρέπει να πούμε ότι για ακόμη μια φορά στην Ειδική Έκθεση (άρθρο 75 παράγραφος 3 του Συντάγματος) που συνοδεύει αυτό το νομοσχέδιο γίνεται αναφορά σε σημαντικό αριθμό δαπανών που θα βαρύνουν τον κρατικό προϋπολογισμό από τις διατάξεις που φέρνετε, οι οποίες, όμως, στη συντριπτική τους πλειοψηφία είναι απροσδιόριστες και αόριστες.

 Οι μόνες δαπάνες που έχουν προσεγγιστεί στο περίπου είναι οι ακόλουθες.

 Συνολική απώλεια εσόδων για τα έτη 2023 και 2024 ποσού 36 εκατ. ευρώ περίπου από την παράταση για δύο επιπλέον έτη της εφαρμογής του μέτρου αναστολής του ΦΠΑ στα προς παράδοση ακίνητα και απώλεια εσόδων για το έτος 2023 ποσού 246 εκατομμυρίων ευρώ περίπου η οποία αναλύεται σε 241 εκατ. ευρώ περίπου από την παράταση για το αναφερόμενο χρονικό διάστημα της ισχύος μειωμένου συντελεστή ΦΠΑ στα μη αλκοολούχα και αεριούχα ποτά, στα εισιτήρια κινηματογράφων, στις μεταφορές προσώπων και των αποσκευών τους, καθώς και την εστίαση και το τουριστικό πακέτο και 5 εκατ. ευρώ από την παράταση ισχύος μειωμένου συντελεστή ΦΠΑ στις υπηρεσίες που παρέχονται από γυμναστήρια και σχολές εκμάθησης χορού.

Κύριε Υπουργέ, για να κλείσω, ακόμη και στη δύση της κυβερνητικής σας θητείας, αφού όπως λέει και ο Πρωθυπουργός «μυρίζει εκλογές» και επομένως σύντομα θα έχουμε εκλογές και σύντομα η κυβέρνηση θα αλλάξει με μια προοδευτική κυβέρνηση με πυλώνα τον ΣΥΡΙΖΑ Προοδευτική Συμμαχία, καλό θα είναι λαμβάνοντας υπόψη τις ζοφερές συνθήκες που περιέγραψα πριν και που ζουν τα ελληνικά νοικοκυριά να υιοθετήσετε τις προτάσεις και το σχέδιο του ΣΥΡΙΖΑ για ένα συνολικό και συνεκτικό πλαίσιο ρύθμισης του ιδιωτικού χρέους.

 Να κάνετε τέσσερα πράγματα, να τα φέρετε προς ψήφιση άμεσα, για να μπορέσει να ανακουφιστεί πραγματικά ο κόσμος. Να ρυθμίσετε το χρέος, να φέρετε ρύθμιση που να ρυθμίζει το χρέος, προς την εφορία και τα ασφαλιστικά ταμεία, το χρέος που δημιουργήθηκε από την έναρξη της πανδημίας έως σήμερα και μετά με 120 δόσεις και πρόβλεψη μέρος της οφειλής να δώσετε μια ανάσα σε όλες τις μικρομεσαίες επιχειρήσεις, να δώσετε μια ανάσα στα νοικοκυριά που αυτή τη στιγμή υποφέρουν και δεν μπορούν να καλύψουν τις βασικές τους ανάγκες. Να νομοθετήσετε, ένα μόνιμο ολιστικό πλαίσιο διαχείρισης του ιδιωτικού χρέους, με λειτουργία αυτοματοποιημένης πλατφόρμας, η οποία θα ρυθμίζει το σύνολο του χρέους του πολίτη και θα παράγει ρυθμίσεις δεσμευτικές για τους πιστωτές και για τις τράπεζες και τα funds.

Να δώσετε τη δυνατότητα στους πολίτες να μπορούν να προσφύγουν στο δικαστήριο, σε περίπτωση που δεν τους καλύπτει η πρόταση ρύθμισης από την πλατφόρμα και τέλος, να νομοθετήσετε την πλήρη προστασία της πρώτης κατοικίας για τα χαμηλά και μεσαία εισοδήματα, προστασίας την οποία εσείς καταργήσατε με το κατάπτυστο πτωχευτικό νόμο.

 Αυτά τα νομοσχέδια περιμένουμε εν μέσω των συνθηκών που ζούμε, που ζει η Ελληνική κοινωνία. Αυτά τα νομοσχέδια ζητάει ο Ελληνικός λαός, με ρυθμίσεις που να μπορούν να ανακουφίσουν πράγματι τη μεγάλη κοινωνική πλειοψηφία και όχι μόνο τους έχοντες και κατέχοντες. Αν δεν μπορείτε ή δεν θέλετε να τα φέρετε εσείς είτε, γιατί δεν αντιλαμβάνεστε την κατάσταση, στην οποία ζει ο κόσμος εκεί έξω είτε, γιατί δεν σας ενδιαφέρει το πώς ζει ο κόσμος εκεί έξω, τότε προκηρύξτε εκλογές, για να δώσετε την ευκαιρία στον κόσμο να ψηφίσει και να φέρει στην κυβέρνηση αυτής της χώρας, μια κυβέρνηση που θα νομοθετήσει όλα αυτά τα, οποία ανέφερα προηγουμένως.

 Ευχαριστώ πολύ, κύριε Πρόεδρε, Φορείς. Λοιπόν, προτείνουμε να καλέσετε το Δήμαρχο Ναυπλίου. Γνωρίζουμε ότι, είναι η επέτειος αύριο απελευθέρωσης του Παλαμηδίου, είναι μείζον για μας, πολύ σημαντικό να κληθεί και έστω να καταθέσει τις απόψεις του.

 Την Πανελλήνια Ναυτική Ομοσπονδία, έχω τα στοιχεία εδώ του Γενικού Γραμματέα και τα τηλέφωνά του, και τις δυο ενώσεις ρυμουλκών, την Πανελλήνια Ένωση Πλοιοκτητών Εφοπλιστών Ρυμουλκών και Ναυαγοσωστικών Πλοίων Άγιος Νικόλαος και την Ελληνική Ένωση Πλοιοκτητών Ρυμουλκών Ναυαγοσωστικών Αντιρρυπαντικών Πλοίων Υποστήριξης Υπεράκτιων Εγκαταστάσεων. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):** Ευχαριστούμε πολύ την κύρια Ελευθεριάδου. Έχει ζητήσει το λόγο ο Υπουργός Οικονομικών, ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ κύριε Πρόεδρε. Κυρία συνάδελφε, κατά τη διάρκεια της τοποθέτησής σας είπατε ότι, έχετε αρκετούς προβληματισμούς και ενστάσεις για αρκετές διατάξεις του νομοσχεδίου, αλλά δεν άκουσα καμία. Άκουσα αν μου επιτρέπετε, τι διαφορά έχει το αύριο από το σήμερα. Πώς θα σας απαντήσω αν δεν έχετε κανέναν ενδοιασμό; Από τα 12 λεπτά, τα 8 μιλήσατε για ιδιωτικό χρέος και για άσχετα θέματα με το νομοσχέδιο είπατε ότι έχετε αρκετές ενστάσεις δεν άκουσα καμία, ούτε μία και επίσης, αναγνώσατε και εσείς τα βασικά άρθρα του νομοσχεδίου.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):** Ευχαριστώ πολύ κύριε Υπουργέ.

Τον λόγο έχει ο κ. Σκανδαλίδης, Ειδικός Αγορητής του Κινήματος Αλλαγής.

**ΚΩΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Κύριε Υπουργέ, κατά την προσφιλή σας συνήθεια με αφορμή την κύρωση μιας οδηγίας, ακολουθείτε την ίδια τακτική που ακολουθεί η Κυβέρνηση στο σύνολό της, στη νομοθετική εργασία. Φέρνετε δεκάδες διατάξεις, συμπληρωματικές, μπαλώματα οι περισσότερες θα έλεγα και ειδικά λόγω της εποχής προεκλογικού χαρακτήρα, παρατάσεις αναστολές, όλα όρια χρονικά κλπ.

 Εγώ, θα περιοριστώ σε κάποιες επιγραμματικές παρατηρήσεις σε ορισμένα σημεία.

Πρώτο, σε ότι, αφορά την ενσωμάτωση της οδηγίας του 2235/2019,. σχετικά με το κοινό σύστημα ΦΠΑ και την οδηγία 118/2008, σχετικά με το καθεστώς του ειδικού φόρου κατανάλωσης των αμυντικών όπλων.

Η άποψή μας για την κοινή εξωτερική πολιτική και την πολιτική άμυνας της Ευρωπαϊκής Ένωσης είναι γνωστή και σε κάθε περίπτωση σταθερή και επαναλαμβανόμενη. Η κριτική που ασκούμε είναι ότι δεν προχωράνε τα ευρωπαϊκά όργανα και οι ευρωπαϊκές ηγεσίες στην τόσο αναγκαία για αυτή την εποχή και ιδιαίτερα μετά τις τελευταίες γεωπολιτικές εξελίξεις και τις καταστάσεις που βιώνουμε στην περιοχή, σε μια πραγματική ενοποίηση στο πολιτικοστρατιωτικό επίπεδο που θα ήταν και μια άμυνα για την Ευρωπαϊκή Ένωση, όπως και ένα συγκριτικό πλεονέκτημα, το οποίο θα μπορούσε να αντικαταστήσει αν θέλετε ισότιμο τουλάχιστον πόλο στον παγκόσμιο ανταγωνισμό.

Εμείς σε ό,τι αφορά αυτή την ρύθμιση που κάνετε, θέλουμε απλά μια διευκρίνιση. Συμφωνούμε με τη ρύθμιση, με την Οδηγία, θέλουμε μια διευκρίνιση. Με δεδομένο ότι ισχύουν ήδη απαλλαγές για τις Ένοπλες Δυνάμεις και για το ΝΑΤΟ στο άρθρο 27 του νόμου 2859 που αφορά τον κώδικα του ΦΠΑ, τι επιπλέον καλύπτει σε σχέση με αυτό το νομικό καθεστώς για την Ελλάδα σε είδη που αφορούν τις Ένοπλες Δυνάμεις, είδη που δεν έχουν ήδη απαλειφθεί από τη φορολογία; Θέλουμε μια ενημέρωση γύρω από αυτό το συγκεκριμένο ζήτημα και γι’ αυτό καλέσαμε και την Πανελλήνια Ομοσπονδία Ενώσεων Στρατιωτικών να έρθει αύριο στην Επιτροπή μας.

Δεύτερον, σε ό,τι αφορά την τροποποίηση του συνυποσχετικού με τη ναυτιλιακή κοινότητα, ενώ μειώνεται ο συντελεστής από το 10% στο 5% με τις διατάξεις και επειδή διευρύνεται η βάση υπολογισμού σε ό,τι αφορά εισοδήματα από υπεραξία, αλλά και επέκταση σε νέα μέλη, θεωρείτε ότι αναπροσαρμόζετε με αυτό το 40 εκατομμύρια ευρώ ελάχιστο σε 60 εκατομμύρια το χρόνο. Αυτό είναι ένας λογικός συλλογισμός. Το ερώτημα είναι αν μπορείτε να μας ενημερώσετε πώς διασφαλίζεται αυτό και κυρίως αν η εφαρμογή του μέχρι τώρα έχει δικαιώσει το συγκεκριμένο συνυποσχετικό ή μήπως είναι μονομερής και σε βάρος του Κράτους η εφαρμογή του; Θέλουμε συγκεκριμένη πληροφόρηση. Φέρνετε άρθρα που έχουν οικονομικό περιεχόμενο και για τα οποία εμείς θέλουμε διευκρινήσεις σε ό,τι αφορά τα αποτελέσματα ενός νόμου που εφαρμόζεται αυτά τα χρόνια και πρέπει να μας πείτε τι ωφελήθηκε το Ελληνικό Κράτος, γιατί το να κάνουμε θεωρητικές ή αν θέλετε διάφορους υπολογισμούς, έτσι για να φαίνεται ότι είμαστε στη σωστή κατεύθυνση, δεν λέει τίποτα.

Τρίτον, σε ό,τι αφορά την εναλλακτική φορολόγηση των φυσικών προσώπων που μεταφέρουν τη φορολογική τους κατοικία στην Ελλάδα, το νομοσχέδιο προβαίνει και σε νέες διευκολύνσεις με παρατάσεις στις προθεσμίες και λοιπά. Μπορείτε να μας ενημερώσετε πόσοι είναι αυτοί που ωφελήθηκαν και ωφέλησαν τη χώρα, τι έχουμε εισπράξει, την πραγματική ωφέλεια του Κράτους από την εφαρμογή του μέτρου ή είναι άνθρακες ο θησαυρός; Σας κάναμε τότε μια πολύ σκληρή κριτική για αυτό, αν έχει τόσο πολύ θετικό περιεχόμενο και ποιο είναι αυτό. Όταν φέρνετε τις διατάξεις, επαναλαμβάνω, καλό είναι να φέρνετε και τα αντίστοιχα στοιχεία για να μπορούμε να τοποθετηθούμε επί της ουσίας.

Τέταρτο, σε ό,τι αφορά την παράταση ισχύος του μειωμένου ΦΠΑ σε αγαθά και υπηρεσίες στο 13% και το υπερμειωμένο στο 6% σε αγαθά και υπηρεσίες που και εμείς συμφωνούμε ότι πρέπει να είναι μειωμένο, ιδιαίτερα σε αυτά που αφορούν την υγεία, κανείς δεν θα μπορούσε να διαφωνήσει, ιδιαίτερα, επαναλαμβάνω για όσα αγαθά και υπηρεσίες αφορούν την υγεία, τον πολιτισμό, τον αθλητισμό και λοιπά. Εδώ ακόμα μια φορά θέλουμε και θα το κάνουμε στο διηνεκές, μέχρι να ιδρώσει το αυτί σας, να μιλήσουμε για τη μείωση στο 4% με 6% των βασικών ειδών κατανάλωσης, μια πολιτική που είναι δομική για την αντιμετώπιση της ακρίβειας και της συγκράτησης των τιμών και τη μείωση των τιμών σε πολλές περιπτώσεις, που είναι αντιπληθωριστική απέναντι στην ανεκδοτολογική πολιτική του καλαθιού, με τα πολύ αντιφατικά αποτελέσματα, με όλο αυτό το θέατρο που ζούμε αυτές τις μέρες στα κανάλια από το πρωί να συζητάνε πόσο κάνει το ένα πόσο το άλλο, ποια εταιρεία και δεν υπάρχει μια ουσιαστική πολιτική που πραγματικά να διασφαλίζει ότι θα προστατεύεται η αγοραστική δύναμη των νοικοκυριών.

Πέμπτον. Σε ό,τι αφορά την αναστολή ισχύος για την επιβολή φόρου στο εισόδημα που προκύπτει από υπεραξία μεταβίβασης με επαχθή αιτία ακίνητης περιουσίας, το ερώτημα είναι μέχρι πότε αναστέλλεται το μέτρο. Επ’ αόριστο;

Ένα δεύτερο ερώτημα, δύο ερωτήματα θέλω να θέσω, η αναμόρφωση του δικτύου κρατικών ενισχύσεων και του πλαισίου λειτουργίας της κεντρικής μονάδας δίνει τα εχέγγυα ότι θα μας προφυλάξει από πρακτικές τύπου Χατζηγάκη που το ελληνικό δημόσιο πλήρωσε εκατοντάδες εκατομμύρια και, γενικότερα, σε τι βοηθά η ρύθμιση αυτή στην αντιμετώπιση των καταλογισμών που επιβαρύνουν τη χώρα και που κατά καιρούς έχει πληρώσει το ελληνικό δημόσιο με τρόπο δυσβάστακτο, θα έλεγα, και εναντίον και της εικόνας του, εάν θέλετε, στην Ευρωπαϊκή Ένωση;

Τέλος, θα ήθελα να μείνω για λίγο στα άρθρα που αφορούν τους ΟΤΑ και θα κλείσω. Θα ψηφίσουμε την αύξηση του ανώτατου αριθμού ημερών για τη μετακίνηση του προσωπικού και των αιρετών, καθώς και τη διεύρυνση του πεδίου εφαρμογής, παρά το ότι ήταν μια μόνο επικοινωνιακή κίνηση πριν τη διεξαγωγή του τακτικού συνεδρίου της Κεντρικής Ένωσης Δήμων και δεν είναι παρά μόνο μια ψηφίδα στο συνολικό πλαίσιο της αναβάθμισης της καταστατικής θέσης των αιρετών, θέση που παραμένει άκρως υποβαθμισμένη και τώρα και παρά τις εξαγγελίες της Νέας Δημοκρατίας όλα αυτά τα χρόνια. Εμείς πιστεύουμε στην αναβάθμιση της καταστατικής θέσης των αιρετών που προϋποθέτει συνολική και ταυτόχρονη διαβάθμιση και ρύθμιση όλων των παραμέτρων και όχι αποσπασματικά μπαλώματα.

Σε ό,τι αφορά την αύξηση του ανώτατου ποσού από τα 3,4 δισεκατομμύρια στα 3,588 δισεκατομμύρια που μεταβιβάζεται ως κεντρικοί αυτοτελείς πόροι από τον κρατικό προϋπολογισμό στους Δήμους και τις Περιφέρειες, θεωρούμε ότι είναι παντελώς αναντίστοιχη με τις σύγχρονες ανάγκες των Οργανισμών Τοπικής Αυτοδιοίκησης, πρώτα και κύρια γιατί η διάταξη βάζει ξανά ταφόπλακα στο αίτημα της τοπικής αυτοδιοίκησης να της αποδοθούν τα παρακρατηθέντα, έπειτα γιατί το ποσό που αναγράφεται για το 2023 στον κρατικό προϋπολογισμό είναι μόλις 2,778 δισεκατομμύρια και άρα είναι εικονικά τα ποσά που αναφέρονται στη συγκεκριμένη ρύθμιση. Η ρύθμιση καταντά στο πλαίσιο αυτό των δεσμεύσεων άνευ ουσιαστικής οικονομικής σημασίας. Είναι μια δυνητική υπόσχεση.

Επί τη ευκαιρία, τι έγινε η προεκλογική δέσμευση του Πρωθυπουργού για απόδοση του ΕΝΦΙΑ και γενικά του Φόρου Ακίνητης Περιουσίας συνολικά στους Οργανισμούς Τοπικής Αυτοδιοίκησης και η αλλαγή της αναπτυξιακής δυνατότητας που έχουν αυτοί να ασκήσουν μια πραγματική προοπτική τοπικής και περιφερειακής εξουσίας; Αλλά είστε τόσο υπέρμαχοι της αποκέντρωσης όσο δείχνετε στην πράξη με τον συγκεντρωτισμό, την αδιαφάνεια και την επιλεκτική χρήση των πόρων από το δήθεν επιτελικό κράτος, το κατ’ ευφημισμό επιτελικό κράτος και τώρα ανακαλύψατε και την πολλαπλή διακυβέρνηση! Είναι μια καινούργια ορολογία που χρησιμοποιεί ο Υπουργός Εσωτερικών και ετοιμάζεται να φέρει και νομοσχέδια γι’ αυτά. Ό,τι και να κάνετε, το επιτελικό κράτος είναι χρεοκοπημένο από την αρχή μέχρι το τέλος!

Επιφυλάξεις επί της αρχής, κύριε Πρόεδρε.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ τον κ. Σκανδαλίδη.

Πριν δώσω το λόγο στην κυρία Μανωλάκου, να σας πω ότι αύριο η συνεδρίαση με τους φορείς είπαμε ότι είναι στις 10:00 και στις 12:00 η επόμενη συνεδρίαση επί των άρθρων.
 Οι φορείς που καλούμε είναι το Ναυτικό Επιμελητήριο Ελλάδας, η Ένωση Τουριστικών Λεωφορείων Ελλάδας, η Πανελλήνια Ομοσπονδία Ενώσεων Στρατιωτικών, ο Δήμαρχος Ναυπλίου, εάν δεν μπορέσει να έρθει θα μας δώσει ένα υπόμνημα, η Πανελλήνια Ένωση Πλοιοκτητών Ρυμουλκών, η Ένωση Ελλήνων Εφοπλιστών, η ΓΣΕΒΕΕ, η Ένωση Κατασκευαστών Κτιρίων Ελλάδας και η ΕΛΤΕ.

Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κ. Πρόεδρε. Είναι ένα νομοσχέδιο με συρραφές αιτημάτων από διάφορα Υπουργεία που αφορούν οικονομικά αιτήματα και προφανώς, έχετε δεσμευτεί να τα ικανοποιήσετε. Γι’ αυτό το νομοσχέδιο υπογράφεται με πάνω από 20 Υπουργούς και Υφυπουργούς. Προεκλογική περίοδο έχουμε, τακτοποιήσεις κάνετε.

Φυσικά, τα οικονομικά αιτήματα δεν αφορούν μισθωτούς για αυξήσεις μισθών, αφού με τη σημερινή ακρίβεια που κατατρώει το μισθό συνεχίζει να φορτώνεται ο κάθε εργαζόμενος με τα σπασμένα της μιας κρίσης μετά την άλλη, για να βγαίνουν αλώβητοι και κερδισμένοι οι καπιταλιστές και τα κέρδη τους.

Βέβαια, τα πρώτα άρθρα αφορούν την ενσωμάτωση της Οδηγίας 2235 του 2019, που αφορά κυρίως απαλλαγές από τον Φ.Π.Α. και τον ειδικό φόρο κατανάλωσης κατά περίπτωση για αγαθά που παρέχονται στην Ελλάδα ή για αγαθά που παρέχονται από την Ελλάδα προς άλλο κράτος - μέλος της Ευρωπαϊκής Ένωσης και προορίζονται είτε για χρήση από τις Ένοπλες Δυνάμεις οποιουδήποτε κράτους - μέλους ή από το πολιτικό προσωπικό που τις συνοδεύει, είτε για εφοδιασμό των λεσχών και κυλικείων τους.

Δηλαδή, η ενσωμάτωση της Οδηγίας αφορά τις δυνάμεις εκείνες που συμμετέχουν σε ιμπεριαλιστικές αποστολές για την υλοποίηση της ευρωενωσιακής δραστηριότητας στο πλαίσιο της κοινής πολιτικής ασφάλειας και άμυνας της Ευρωπαϊκής Ένωσης εκτός του κράτους - μέλους στο οποίο ανήκουν και ακολουθούν τα δώρα κυρίως στους επιχειρηματικούς ομίλους, αφού τα αμέσως επόμενα άρθρα αφορούν την ικανοποίηση άμεσα και γρήγορα αυτού που αποφάσισαν στη γενική τους συνέλευση οι Έλληνες εφοπλιστές τον Ιούλιο, δηλαδή, ένα νέο συνυποσχετικό εθελοντικής φορολόγησης μεταξύ κυβέρνησης και εφοπλιστών.

Ακριβώς αυτή την τροποποίηση έχετε στο άρθρο 6. Δίνετε έτσι συνέχεια στην ωμή κοροϊδία με την λεγόμενη εισφορά του εφοπλιστικού κεφαλαίου, ώστε να κρυφτούν τα ληστρικά προνόμια που αυτό απολαμβάνει διαχρονικά από όλες τις κυβερνήσεις, όχι μόνο από εσάς. Τις επιδοτήσεις, τις πάνω από 50 φοροαπαλλαγές και διευκολύνσεις, το αφορολόγητο πετρέλαιο, την πρόσφατη αναστολή των χρεών τους μέχρι το 2025 και ούτω καθεξής.

Γι’ αυτά τσιμουδιά, κανείς σας. Έτσι, οι εφοπλιστές υπόσχονται ότι θα δώσουν περίπου 60 εκατομμύρια ευρώ που αντιστοιχεί στο 5% των εισαγόμενων μερισμάτων, την ώρα μάλιστα που για παράδειγμα, τα ναύλα και η κερδοφορία τους είναι στα ύψη. Υπάρχουν χαρακτηριστικά παραδείγματα με υπό ελληνική σημαία πλοία που ναυλώνονται για ένα μόνο ταξίδι έναντι 400 χιλιάδων δολαρίων την ημέρα για να φορτώσει αμερικανικό πανάκριβο και ρυπογόνο LNG και να το μεταφέρει στην Ευρώπη.

Ουσιαστικά, πρόκειται για ράλι στη ναυλαγορά των πλοίων μεταφοράς υγροποιημένου φυσικού αερίου που ανεβάζουν ρυθμούς και αρχίζουν οι ναύλοι να κατακτούν απάτητες κορυφές. Δηλαδή, τα 60 εκατομμύρια εθελοντικής εισφοράς ετησίως των εφοπλιστών δεν είναι ούτε τα πούρα τους. Σκέτη και προκλητική κοροϊδία, όταν μάλιστα ανάλογο συνυποσχετικό είχε υπογραφεί και με τη συγκυβέρνηση Νέας Δημοκρατίας - ΠΑΣΟΚ που προέβλεπε ότι την τριετία 2014 - 2016 οι εφοπλιστές θα κατέβαλαν 420 εκατομμύρια ευρώ, δηλαδή, περίπου 140 εκατομμύρια το χρόνο.

Αλλά και το 2019 η κυβέρνηση ΣΥΡΙΖΑ, μείωσε τον συντελεστή από 15% στο 10% δηλαδή, περίπου 75 εκατομμύρια το χρόνο, γι’ αυτό δεν μας κάνει καμία εντύπωση ότι, δεν στάλθηκε καθόλου η Εισηγήτρια της Μείζονος Αντιπολίτευσης. Προφανώς, συμφωνεί μαζί σας, διαφωνεί στα ασήμαντα, έτσι είναι η αντιπολιτευτική αντιπαράθεση, αφού έχετε την ίδια στρατηγική. Βέβαια, δεν ξέρουμε και είναι αμφίβολο αν και αυτά τα 75 εκατομμύρια δοθήκανε, γιατί όλοι σας προσκυνάτε το εφοπλιστικό κεφάλαιο και ό,τι ζητούν είναι διαταγή για σας, ανεξαιρέτως.

 Συνεπώς, αυτό που περνάτε ως «εθελούσια καταβολή» εκ μέρους της ναυτιλιακής κοινότητας, πρόκειται για φιλοδώρημα σε σχέση με τα μυθικά κέρδη των Ελλήνων εφοπλιστών, που η αξία του στόλου τους υπολογίζεται πάνω από 160 δισεκατομμύρια, που δεν τα αγγίζετε με φόρους, δεν πληρώνουν, απολαμβάνουν κέρδη και μαζεύουν. Γι’ αυτό αποτελούν το 54% περίπου του ευρωπαϊκού στόλου και το 20% του παγκόσμιου στόλου. Ενώ, τα φορτία είναι χρυσάφι για τους εφοπλιστές, στη σκιά του ιμπεριαλιστικού πολέμου στην Ουκρανία.

 Ταυτόχρονα, όλα αυτά που περνάτε για το εφοπλιστικό κεφάλαιο εκτός, από κοροϊδία αποτελούν και πρόκληση για τους εργαζόμενους και τα λαϊκά στρώματα, που το εισόδημά του στενάζει από την ακρίβεια, φορτώνονται και πληρώνουν το 95% των φόρων. Φαίνεται στον προϋπολογισμό, πληρώνοντας από την τσέπη τους εκτός των άλλων και τις συνταγματικά κατοχυρωμένες φοροαπαλλαγές των εφοπλιστών.

 Αυτός είναι ο καπιταλιστικός τρόπος παραγωγής. Αυτό είναι το αστικό κράτος που ουσιαστικά αντιμετωπίζει τον λαό ως εχθρό, για να κατοχυρώνει προκλητικά προνόμια και υψηλή κερδοφορία στους επιχειρηματικούς ομίλους.

 Φαίνεται ακόμα και από το άρθρο που αφορά τη χρηματοδότηση των αθλητικών ομάδων. Περιορίζατε δραστικά την τακτική χρηματοδότηση από τον προϋπολογισμό, γιατί ευκαιριακά δίνετε ένα μικρό ποσοστό από το φόρο στα τυχερά παιχνίδια. Δηλαδή, η χρηματοδότηση του αθλητισμού θα συνδέεται, θα εξαρτάται από τον τζόγο;

 Αλλά και στα άλλα άρθρα κατά τομέα, γιατί είναι διάσπαρτα. Ας πούμε στον τομέα της υγείας, συμπεριλαμβάνετε 60 άρθρα που ενδεικτικά περιλαμβάνουν, παραδείγματος χάρη παράταση αναστολής καταβολής στο δημόσιο του ποσοστού 5% επί των νοσηλίων από τις μονάδες χρόνιας αιμοκάθαρσης. Ποιος ευνοείται; Μα πρόκειται για δωράκι προς τους επιχειρηματίες αυτών των μονάδων από τη θεσμοθετημένη υποχρέωση της καταβολής του 5% επί των νοσηλίων που εισπράττουν.

 Μάλιστα, προβλέπει αυτή η ρύθμιση παράτασης ότι, και αυτά που τυχόν έχουν καταβάλει με βάση αυτή την υποχρέωση, θα συμψηφιστούν με τυχόν οφειλές τους προς το δημόσιο. Στους επιχειρηματικούς ομίλους χαρίζετε και την φτωχολογιά τη φοροληστεύετε ή ακόμα και τις δαπάνες μετακίνησης και διαμονής των Μελών του Διοικητικού Συμβουλίου του Συνδέσμου Κοινωνικών Λειτουργών Ελλάδας, τις καταργείτε. Δεν είναι σωστό. Θα πληρώνουν οι ίδιοι για τις αναγκαίες μετακινήσεις στο πλαίσιο των καθηκόντων τους, σαν μέλη του Διοικητικού Συμβουλίου;

 Το ίδιο κάνετε και στα Μέλη των Περιφερειακών Συμβουλίων του Συνδέσμου Κοινωνικών Λειτουργών Ελλάδας. Ή ακόμα καταργείτε τα έξοδα κίνησης και αφήνεται άθικτο το καθεστώς της αμοιβής, όλων όσων συμμετέχουν στο Υπηρεσιακό Συμβούλιο της Κεντρικής Υπηρεσίας του Υπουργείου Υγείας.

 Βέβαια, διαφωνούμε πλήρως με τις αμοιβές των Μελών που συμμετέχουν, γιατί αποτελεί μέρος των καθηκόντων αυτών που ορίζονται από το Υπουργείο και η εθελοντική συμμετοχή των εκπροσώπων των οργανώσεων, των γιατρών.

 Ωστόσο, διαφωνούμε με την κατάργηση των εξόδων κίνησης όταν αυτά απαιτούνται για τις εργασίες του Συμβουλίου.

Και δεν καταλαβαίνουμε γιατί το κάνετε, εκτός αν σκοπεύετε να τα καταργήσετε.

Σε ότι αφορά στον προσδιορισμό αξίας ακινήτων, εμείς θέλουμε να επισημάνουμε ότι θέλει ιδιαίτερη προσοχή -ίσως και με αναδρομική ισχύ- γιατί κινδυνεύουν ευάλωτες ομάδες, που παίρνουν επιδόματα φτώχειας και οι οποίες κινδυνεύουν να στερηθούν και αυτά τα ψίχουλα που έχουν ανάγκη, όπως το ελάχιστο εγγυημένο εισόδημα, το επίδομα σύνταξης σε ανασφάλιστους υπερήλικες και άλλα. Γιατί; Διότι το φτωχόσπιτό τους, με την αύξηση των αντικειμενικών αξιών, υπερβαίνει το όριο της συνολικής αξίας της ακίνητης περιουσίας τους, που είναι τα 90.000 ευρώ -άντε να πάνε 92.000, αλλά ακούγονται όλα τα προνοιακά επιδόματα.

Τέλος, δεν καταλαβαίνουμε γιατί η κατάσχεση της ξυλείας, που υλοτομείται παράνομα, πρέπει να πάει πίσω στην Περιφέρεια και όχι στη Δασική Υπηρεσία, καθώς είναι είδος που το διαχειρίζονται τα Δασαρχεία. Και, σε κανονικές συνθήκες νόμιμης κοπής, τα Δασαρχεία τα διαθέτουν για ατομικές ανάγκες των κατοίκων των περιοχών, από τις οποίες κόπηκαν. Θεωρούμε ότι η Κυβέρνηση, προσχηματικά, δήθεν ενδιαφέρεται για τους κοινωνικά αδύναμους, γιατί μπορεί να λειτουργεί ίσως και ψηφοθηρικά -προεκλογική περίοδο έχουμε- μέσω των Περιφερειαρχών της.

Σε ότι αφορά στους μειωμένους κεντρικούς αυτοτελείς πόρους, στους δήμους και τις Περιφέρειες, δηλαδή στα δύο άρθρα που αναφέρονται στο νομοσχέδιο. Ουσιαστικά, ο κόφτης που υπάρχει περίπου 3,5 δισεκατομμύρια ευρώ μπορεί να αυξάνεται αυτό το μειωμένο ποσό κατά 128 εκ. ευρώ. Ωστόσο, η ΚΑΠ όπου πρέπει να αποδοθούν και όπως συζητήθηκε και στο Συνέδριο της ΚΕΔΕ είναι 6 δισ. ευρώ. Τους τα χρωστάει το κράτος. Και απορώ γιατί δεν καλέστηκε η ΚΕΔΕ. Νόμιζα ότι είχε γίνει πρόταση από τους άλλους. Αρκετά δισεκατομμύρια ευρώ είναι τα παρακρατηθέντα, για τα οποία δεν υπάρχει καμία δέσμευση και καμία συζήτηση για την απόδοση τους.

Έτσι, οι δήμοι δυσκολεύονται να καλύψουν ακόμα και λειτουργικά έξοδα και μάλιστα σε περίοδο ενεργειακής κρίσης, με σχολεία που απειλούνται ακόμα και με διακοπή ρεύματος, επειδή δεν έχουν πληρωθεί οι λογαριασμοί σε μερικά από αυτά. Το κυριότερο, όμως, είναι ότι η μη απόδοση των κεντρικών αυτοτελών πόρων, όπως προβλέπονται και των παρακρατηθέντων έως τώρα στερεί από τον λαό σημαντικά αναγκαία έργα και υπηρεσίες που πραγματικά χρειάζονται, αν και πληρώνει ο λαϊκός κόσμος πολλαπλούς φόρους.

Καταψηφίζουμε, λοιπόν, το νομοσχέδιο.

Θα σταθούμε αναλυτικά σε ορισμένα άρθρα, που αφορούν συγκεκριμένα ζητήματα, στην κατ’ άρθρον συζήτηση.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Μπακαδήμα Φωτεινή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε την κυρία Μανωλάκου. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Ξεκινώντας από τα περιεχόμενα του νομοσχεδίου, στο Πρώτο Μέρος ενσωματώνεται η Οδηγία της Ευρωπαϊκής Ένωσης για ατέλειες στις προμήθειες των Ενόπλων Δυνάμεων και, επίσης, στο πολιτικό προσωπικό της. Δεν θα αναφερθώ με λεπτομέρεια, τα είπε ο συνάδελφος.

Οφείλουμε να σημειώσουμε εδώ ότι, με δεδομένη την εμπλοκή της Ευρωπαϊκής Ένωσης στον πόλεμο του ΝΑΤΟ στην Ουκρανία, θα πρέπει να προσέχουμε τις δαπάνες που γίνονται. Και αυτό, επειδή μπορεί να υπάρξει διασπάθιση πάνω από το 30%, με βάση την εμπειρία των Ηνωμένων Πολιτειών στο Αφγανιστάν, καθώς και των χρηματοδοτήσεων της Ευρωπαϊκής Ένωσης ανά τον κόσμο, όπως αναφέραμε στη συζήτηση με το Ευρωπαϊκό Ελεγκτικό Συνέδριο. Πόσο μάλλον όταν η χώρα μας, παρά τη δεινή οικονομική κατάσταση της, με υπέρογκα δίδυμα ελλείμματα και δίδυμα χρέη, παρείχε ένα σημαντικό μέρος των αμυντικών δαπανών της Ουκρανίας, που -αν δεν κάνουμε λάθος- είναι το 3,3%, ενώ ολόκληρη η Ευρώπη θα πρέπει να αναπληρώσει τα αποθέματα των εξοπλισμών που έχουν ήδη αναλωθεί.

Στο Δεύτερο Μέρος, συμπληρώνεται, με πρόσθετη Πράξη, το συνυποσχετικό για τη φορολόγηση της ναυτιλιακής κοινότητας, συμπεριλαμβανομένης της νέας οικειοθελούς παροχής ύψους 60 εκ. ευρώ, του συντελεστή φορολόγησης των μερισμάτων και της υπεραξίας από την πώληση των μετοχών.

Στο τρίτο μέρος και στο πρώτο κεφάλαιο, υπάρχουν διάφορες τροπολογίες για φοροελαφρύνσεις, προφανώς, προεκλογικές, ενώ σχεδιάζεται η νομιμοποίηση των καταπατήσεων δημοσίων εκτάσεων, ενδεχομένως, επίσης, η παράταση προθεσμίας έκδοσης αδειών για τα εκτός σχεδίου, με την οικοδόμηση τους να περιορίζεται στα άνω των τεσσάρων στρεμμάτων, όπως θα καταθέσουμε στα πρακτικά.

Επιγραμματικά, έχουμε εδώ τις εξής τροπολογίες. Πρώτον, την αναστολή του ΦΠΑ στα ακίνητα, την αναστολή του φόρου υπεραξίας 15% στις μεταβιβάσεις ακινήτων έως την 31η Δεκεμβρίου του 2024 και τις φοροαπαλλαγές για δαπάνες αναβάθμισης κτιρίων, επίσης έως την 31η Δεκεμβρίου 2024. Σχετικά με τη φορολογία κληρονομιών, καταργείται ο έλεγχος από τη φορολογική διοίκηση κλπ..

Δεύτερον, την παράταση ισχύος μειωμένων συντελεστών ΦΠΑ έως τις 30/6 του 2023, τονίζοντας πως μόνο ο ΦΠΑ στα είδη πρώτης ανάγκης, που τροφοδοτεί τον πληθωρισμό, δεν μειώνεται από την κυβέρνηση. Προφανώς, επειδή θέλει να αυξήσει πληθωριστικά, κατά την άποψή μας πρόκειται για μεγάλο λάθος, το ΑΕΠ, αδιαφορώντας για την εξαθλίωση των Ελλήνων. Παρατείνεται έτσι η μείωση για ορισμένα αγαθά και υπηρεσίες, που δεν υπάρχει λόγος να αναφερθούμε αναλυτικά.

Τρίτον, τις μειώσεις τελών σε τουριστικά λεωφορεία και τις παρατάσεις ειδικού καθεστώτος φορολογίας στη μεταβίβαση αυτοκινήτων δημοσίας χρήσης, ενώ εκτός αυτών, περιλαμβάνεται διάταξη για τη χρηματοδότηση αθλητικών ομάδων από τα φορολογικά έσοδα τυχερών παιγνίων.

Συνεχίζοντας στο δεύτερο κεφάλαιο, έχουμε το θεσμικό πλαίσιο λειτουργίας της κεντρικής μονάδας κρατικών ενισχύσεων και του δικτύου κρατικών ενισχύσεων, με τη χρήση ολοκληρωμένου πληροφοριακού συστήματος.

Στο τρίτο κεφάλαιο, περιλαμβάνονται μισθολογικές ρυθμίσεις για επικουρικό προσωπικό, για μέλη του διοικητικού συμβουλίου θεσμικών οργάνων και για υπερωριακή απασχόληση σε διάφορες δημόσιες υπηρεσίες, καθώς επίσης, για έξοδα μετακίνησης και ημέρες μετακίνησης των εκτός έδρας αιρετών.

Τέλος, στο τέταρτο κεφάλαιο, περιλαμβάνονται διάφορες τροπολογίες με διαδικαστικά θέματα, όπως για το Κεντρικό Μητρώο Πραγματικών Δικαιούχων, για τη στέγαση της Επιτροπής Εξώδικης Επίλυσης Φορολογικών Διαφορών, της Διεύθυνσης Ελέγχου Δράσεων και τον Μηχανισμό Ανάκαμψης και Ανθεκτικότητας, καθώς επίσης για θέματα προσωπικού της Ειδικής Υπηρεσίας Συντονισμού του Ταμείου Ανάκαμψης.

Η ερώτησή μας εδώ είναι, γιατί αλήθεια χρειάζεται η παραπάνω ειδική στέγαση; Εκτός αυτού, έχουμε την παράταση των διαδικασιών ειδικής διαχείρισης και την ανάθεση στο ΤΕΕ του ρόλου πιστοποίησης της προσβασιμότητας τουριστικών προορισμών και επιχειρήσεων για τα ΑμεΑ στον τουριστικό χώρο, στα πλαίσια των δράσεων του Ταμείου Ανθεκτικότητας και Ανάκαμψης.

Περαιτέρω, το Γενικό Λογιστήριο του Κράτους, συγκεκριμενοποιεί μόνο ένα μέρος του κόστους του νομοσχεδίου, όπως τη συνολική απώλεια εσόδων ύψους περί τα 36 εκατομμύρια ευρώ για τα έτη 2023 και 2024, από την παράταση για δύο επιπλέον έτη της αναστολής του ΦΠΑ στις πωλήσεις ακινήτων του άρθρου 9. Δεν αναφέρει, όμως, το Γενικό Λογιστήριο την απώλεια από την παράταση της αναστολής του φόρου υπεραξίας στη μεταβίβαση ακινήτων, λογικά, επειδή θα ωφελήσει τους κερδοσκόπους, τα γνωστά κοράκια. Ούτε την απώλεια από τη μείωση φόρων, όσον αφορά τις βελτιώσεις στα άρθρα 13 και 14. Ποιες ήταν οι, μέχρι σήμερα, απώλειες, κύριε Υπουργέ; Δεν τις ξέρουμε, δεν θα μπορούσε να τις αναφέρει το Λογιστήριο του Κράτους, να υπάρχουν κάπου στο νομοσχέδιο;

 Το πρόγραμμα ενεργειακής αναβάθμισης, πάντως, το έχουμε προτείνει και εμείς, είναι σωστό, ήδη από το 2019, όπου όμως οι σχετικές επιδοτήσεις στο Ταμείο Ανάκαμψης είναι πολύ χαμηλές, κατά την άποψή μας. Όσον αφορά το κόστος από την παράταση μειωμένου συντελεστή ΦΠΑ της πανδημίας στα μη αλκοολούχα και αεριούχα ποτά, στα εισιτήρια κινηματογράφων, στις μεταφορές κλπ., το τοποθετεί στα 241 εκατομμύρια ευρώ, το Γενικό Λογιστήριο. Δηλαδή, σε περισσότερα από όσα δόθηκαν στον πρωτογενή τομέα για την πανδημία ή για την ενεργειακή κρίση. Είναι σωστό αυτό; Δεν βοηθάμε καθόλου τον πρωτογενή μας τομέα;

Προστίθενται δε, 5 εκατομμύρια ευρώ για τα γυμναστήρια και τις σχολές εκμάθησης χορού, ενώ οι άλλες μειώσεις που παρατείνονται δεν ποσοτικοποιούνται. Γιατί αλήθεια; Δεν είναι γνωστές έως τώρα από την πανδημία; Δεν γνωρίζουμε για ποιες δαπάνες πρόκειται; Δεν ποσοτικοποιούνται ούτε οι απώλειες από τις μειώσεις των τελών των τουριστικών λεωφορείων και από τις μισθολογικές ρυθμίσεις, καθώς επίσης, από τα έξοδα στέγασης της Επιτροπής Εξώδικης Επίλυσης Φορολογικών Διαφορών και της Επιτροπής στο Ταμείο Ανάκαμψης. Δεν αναφέρεται ούτε το κόστος του συστήματος διεύθυνσης ενισχύσεων, εάν βέβαια θα πρέπει να αγοραστεί καινούργιο.

Τέλος, δεν αναφέρεται η απώλεια από τη μη παράταση φόρων τυχερών παιχνιδιών η οποία χρησιμοποιείται για τη χρηματοδότηση αθλητικών ομάδων. Γιατί, αλήθεια, υπάρχουν αυτές οι παραλείψεις από το Γενικό Λογιστήριο; Υπάρχει κάποιο πρόβλημα, κάποια σκοπιμότητα που δεν καταλαβαίνουμε ή κάποιος άλλος λόγος; Θα μπορούσατε να μας το εξηγήσετε; Το μόνο που δεν καταργείται πάντως, κύριε Υπουργέ, είναι τα τεκμήρια διαβίωσης, με την Ελλάδα τη μοναδική χώρα στην Ευρωπαϊκή Ένωση που έχει τέτοιο χαράτσι, εάν όχι σε ολόκληρο τον πλανήτη. Έτσι καταδικάσατε το 2021 λίγο πάνω από δύο εκατομμύρια Έλληνες σε επιπλέον φορολογικό εισόδημα 6,35 δις που δεν έχουν. Είναι δυνατόν κάποιος που κληρονόμησε το σπίτι του, ενώ διαθέτει κάποιες καταθέσεις, να πληρώνει φόρους για εισοδήματα που δεν έχει; Γιατί συνεχίζεται αυτό το έγκλημα, είναι αλήθεια, πολλών κυβερνήσεων, έως σήμερα; Μήπως επειδή πιστεύετε και εσείς πως οι Έλληνες είναι οι μοναδικοί φοροφυγάδες στην Ευρωπαϊκή Ένωση, όπως ο κύριος Σκυλακάκης πρόσφατα και ο Γιώργος Παπανδρέου το 2010, που μας εξευτέλισε τότε διεθνώς; Εάν ναι, θα πρέπει να το πείτε, ενώ αν όχι να καταργήσετε αμέσως την τεκμαρτή φορολόγηση. Δεν μπορεί να συμβαίνουν και τα δύο μαζί.

Κάτι ανάλογο συμβαίνει με την πληρωμή φόρων για έξοδα που δεν έχει κανείς, εάν δεν επιτύχει το όριο των ηλεκτρονικών συναλλαγών. Με απλά λόγια εάν κάποιος αποταμιεύει, που θέλουμε να αποταμιεύουν οι Έλληνες, μας εξυπηρετεί και για τις επενδύσεις, αντί να ξοδεύει χάνει δύο φορές, από το αφορολόγητο και από το αρνητικό πραγματικό επιτόκιο. Όταν, δε, διενεργεί ηλεκτρονικές συναλλαγές χάνει από τις υπέρογκες τραπεζικές προμήθειες. Παντού χάνουν, δηλαδή, οι Έλληνες. Περαιτέρω είναι ξεκάθαρο πως με το σημερινό νομοσχέδιο η κυβέρνηση επιλέγει την προεκλογική παροχολογία και τη στήριξη του ΑΕΠ μέσω των συναλλαγών ακινήτων υπό το βάρος των σκανδάλων και της οικονομικής της αποτυχίας.

Ειδικότερα σπατάλησε πάνω από 50 δισεκατομμύρια μέσα σε τρία μόλις χρόνια μοιράζοντας επιδόματα και απευθείας αναθέσεις πρώτα με την επίκληση της πανδημίας και αργότερα με την ενεργειακή κρίση, όταν και τα δύο οφείλονται στις δικές της επιλογές, όπως ήταν τα lockdowns, η πρόωρη απολιγνιτοποίηση, το χρηματιστήριο ενέργειας που αισχροκερδεί, βέβαια, το καρτέλ και η μη εξόρυξη των ενεργειακών μας αποθεμάτων. Lockdowns δεν επέβαλλαν ούτε η Σουηδία ούτε η Ελβετία και εμείς έχουμε τους διπλούς θανάτους, σχεδόν τους διπλούς θανάτους, από τη Σουηδία και τους τριπλούς από ότι η Ελβετία, ενώ δεν έχουν τις αντίστοιχες μειώσεις αυτές οι χώρες στο ΑΕΠ τους από ότι εμείς. Πενήντα, λοιπόν, δισεκατομμύρια για να διαμορφωθεί το ΑΕΠ μας το 2021 σε χαμηλότερα επίπεδα από το 2019, ελαφρά χαμηλότερα, αλλά χαμηλότερα, ενώ σήμερα θριαμβολογεί η κυβέρνηση για τη μείωση του δημοσίου χρέους σε σχέση με το ΑΕΠ. Θριαμβολογεί χωρίς να αναφέρει, όμως, πως οφείλεται κυρίως στον πληθωρισμό που τροφοδοτείται ξανά με τις επιλογές της, μετατρέποντας έτσι την κρίση χρέους σε κρίση επιβίωσης για τους πολίτες, χωρίς καμία διάθεση υπερβολής.

Όσον αφορά τώρα το κύριο θέμα των ελαφρύνσεων για την ακίνητη περιουσία η κυβέρνηση συνεχίζει να στηρίζει το αποτυχημένο οικονομικό μοντέλο της μεταπολίτευσης, το μοναδικό, ίσως, που επιβίωσε από τα μνημόνια. Ειδικότερα η ακίνητη περιουσία συμβάλλει στο 14,5% του ΑΕΠ μας από 11,6% το 2005 γεγονός που αποτελεί ένα από τα υψηλότερα ποσοστά στην Ευρωπαϊκή Ένωση, όπως θα καταθέσουμε στα πρακτικά, ενώ υπάρχει υψηλό ποσοστό κενών σπιτιών της τάξεως του 15% του συνολικού αποθέματος της χώρας κατά τον ΟΟΣΑ ή 35% σύμφωνα με ελληνικές πηγές. Η συγκεκριμένη, βέβαια, επένδυση απαξιώνεται συνεχώς από τη φορολογία με τον ΕΝΦΙΑ και με τα τεκμήρια, αν και βοηθήθηκε σε κάποιο βαθμό από την AirBnB που όμως ανταγωνίζεται τα ξενοδοχεία, ενώ μειώνει τα έσοδα του δημοσίου, όπως επίσης θα καταθέσουμε στα πρακτικά. Έτσι ενώ οι τιμές των κατοικιών μειώθηκαν κατά 42% στη διάρκεια της κρίσης έχουν αυξηθεί πλέον κατά 29% σε σχέση με το χαμηλό του 2017, σύμφωνα με στοιχεία της Τράπεζας της Ελλάδος, συμπαρασύροντας όμως ανοδικά τα ενοίκια με αποτέλεσμα την ακόμη μεγαλύτερη φτωχοποίηση των Ελλήνων. Ως εκ τούτου είναι πολύ δύσκολη σήμερα η ενοικίαση σπιτιών από ένα μεγάλο μέρος της ελληνικής κοινωνίας και ειδικά από τους νέους, ενώ είναι σχεδόν αδύνατη η αγορά κατοικίας, με την Ελλάδα να έχει τη χειρότερη δυνατότητα κάλυψης του στεγαστικού κόστους στην Ευρώπη, όπως επίσης θα καταθέσουμε στα πρακτικά, με το κόστος στέγασης να ανέρχεται στο το 36,9% του μέσου ελληνικού εισοδήματος.

Το μόνο θετικό, εν προκειμένω, είναι η σχετικά υψηλή ιδιοκατοίκηση της τάξης του 75% στην Ελλάδα - όπως θα καταθέσουμε στα πρακτικά - την οποία, όμως, καταστρέφει σταδιακά η Κυβέρνηση με τη φορολογία, όπως με τον ΕΝΦΙΑ, με τα τεκμήρια, με τη μη προστασία της πρώτης κατοικίας και με τους ηλεκτρονικούς πλειστηριασμούς.

Εάν ισχυριστεί εδώ ο Υπουργός, πως οι ηλεκτρονικοί πλειστηριασμοί δρομολογήθηκαν από τον ΣΥ.ΡΙΖ.Α., θα έχει μεν δίκιο, αλλά εάν δεν συμφωνούσε, θα μπορούσε, βέβαια, να τους καταργήσει, όπως, άλλωστε, όλα τα υπόλοιπα, με τα οποία, δήθεν, δεν συμφωνεί η Κυβέρνηση, από τη Συμφωνία των Πρεσπών έως το Χρηματιστήριο Ενέργειας. Όταν δεν συμφωνεί με κάτι κάποιος, απλά το καταργεί. Δεν μένει στα λόγια. Οι πλειστηριασμοί, πάντως, αποτείνονται ξεκάθαρα από τους δανειστές της χώρας μας, όπως φαίνεται από την πρώτη αξιολόγηση μετά την ενισχυμένη εποπτεία, που θα καταθέσουμε στα πρακτικά, για να αποδείξουμε όλα όσα λέμε.

Περαιτέρω, σε σχέση με τη μείωση του ΦΠΑ στο τουριστικό πακέτο, δεν είναι λογικό να συνεχίζεται η επιχορήγηση του τουρισμού, της μονοκαλλιέργειας του τουρισμού, χωρίς τη σύνδεσή του με την εγχώρια παραγωγή, με αποτέλεσμα, εκτός από τις εισαγωγές των τροφίμων και των λοιπών προμηθειών του, που εκτοξεύουν το εμπορικό μας έλλειμμα, να έχουμε επιπλέον εισαγωγές φτηνών εργαζομένων. Τελικά, τι πραγματικό όφελος έχει η χώρα από όλα αυτά; Πότε θα σταματήσει αυτό το λάθος; Δεν αναρωτιέται η Κυβέρνηση, γιατί η Ευρωπαϊκή Ένωση δεν επιτρέπει ενισχύσεις στις ελληνικές βιομηχανίες, αλλά μόνο στον τουρισμό;

Όσον αφορά την παράταση που δίνεται για το μειωμένο ΦΠΑ έως τις 30/6/23, τι θα συμβεί μετά; Σε ποιες τιμές θα κλείσουν τα πακέτα; Δεν πρέπει να γνωρίζουν οι ξενοδόχοι;

Κλείνοντας, με τη Ναυτιλία, η εισφορά μειώθηκε από τον ΣΥ.ΡΙΖ.Α. στα 40.000.000 ευρώ, ενώ τώρα δεν επανέρχεται ούτε στο αρχικό ποσό που, τουλάχιστον, ισχυριζόταν ο κ. Γεωργιάδης πως είχε συμφωνήσει τότε ο κ. Σαμαράς, κατηγορώντας τον ΣΥ.ΡΙΖ.Α., όπως θα καταθέσουμε στα πρακτικά.

Αναφέρεται δε, πως από τότε που θεσμοθετήθηκε η εισφορά, το 2013, το ελληνικό δημόσιο έχει εισπράξει μόλις το 1/5 αυτής που συμφωνήθηκε να πληρώσουν οι Έλληνες εφοπλιστές – που συμφωνήθηκε - δηλαδή, τα 85.000.000 από τα 420.000.000 ευρώ, που ήταν ο στόχος για την τετραετία 2014 – 2017, όπως θα καταθέσουμε στα πρακτικά. Ισχύει; Γιατί δεν επανέρχεται η συγκεκριμένη εισφορά στα επίπεδα που είχε συμφωνήσει, εάν είχε πράγματι συμφωνήσει, ο κ. Σαμαράς;

Γενικότερα, πάντως, είναι απογοητευτική, εάν όχι ανύπαρκτη, η Κυβέρνηση και στον τομέα της Ναυτιλίας, ενώ εμείς έχουμε αναφερθεί στο ναυτιλιακό σύμπλεγμα, στη σημασία του δρόμου του μεταξιού, στη δυνατότητα εκμετάλλευσης των ναυτιλιακών κεφαλαίων, στην ίδρυση μιας ναυτιλιακής τράπεζας κ.ο.κ..

Δεν είναι σωστό δε, να επιβαρύνεται η χώρα για να κερδίζουν οι εφοπλιστές με το LNG, καθώς, επίσης, με την παράκαμψη των κυρώσεων. Αλήθεια, εισάγουμε, πράγματι, ρωσικό LNG, όπως αναφέρεται από τα Μέσα Μαζικής Ενημέρωσης; Πότε θα λειτουργήσουν, επιτέλους, τα Ναυπηγεία Σκαραμαγκά, για τα οποία υπάρχουν πολλά παράπονα από τους εργαζομένους τους;

Κλείνω εδώ, κύριε Πρόεδρε και επιφυλασσόμαστε όσον αφορά την ψήφιση, για την Ολομέλεια. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε κύριε Βιλιάρδο.

Το λόγο έχει ο Ειδικός Αγορητής του ΜέΡΑ25, κ. Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής τη ΜέΡΑ25):** Κύριε Πρόεδρε, για προσωπικούς λόγους, δεν θα μπορέσω να τοποθετηθώ σήμερα στην Επιτροπή μας. Θα μου επιτρέψετε να τοποθετηθώ στις επόμενες συνεδριάσεις. Εμείς, ως ΜέΡΑ25, θα καταψηφίσουμε το σημερινό σχέδιο νόμου.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε κύριε Λογιάδη.

Το λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Ευχαριστώ κύριε Πρόεδρε. Σήμερα, θέλω να αφιερώσω την ομιλία μου σε ένα μονοθεματικό αντικείμενο, θέμα που δη δεν δείχνει εμμονή, αλλά αναδεικνύει την ιδιαιτερότητα της παραλιακής περιοχής της Καραθώνας, που υπάγεται στο δήμο Ναυπλιέων, μια περιοχή ιδιαίτερου φυσικού κάλλους, η οποία έχει περιέλθει, μέχρι τώρα, με τυπικές ελλείψεις, στο ΤΑΙΠΕΔ.

Επιτρέψτε μου κατ’ αρχήν, να σας διαβάσω ένα άρθρο που δημοσίευσα σήμερα και ανατρέχει στο παρελθόν, το οποίο επίσης θα επικουρήσω και με διάφορα δημοσιεύματα της εποχής και των γεγονότων που διαδραματιστήκαν σχετικά. Λέω, λοιπόν, ότι είχε μεσολαβήσει η νομική αβλεψία και είχε μεταβιβαστεί από τον τότε ΕΟΤ, που είχε μόνο την επικαρπία του τμήματος αυτού των 436, νομίζω, στρεμμάτων και έτσι επιλέχθηκε από την κυβέρνηση της Νέας Δημοκρατίας με νομοθετική διάταξη ενός άρθρου, να καλυφθεί το κενό και να περιέλθει έτσι όλο το πακέτο της Καραθώνας στο ΤΑΙΠΕΔ, πρόσφορο για εκποίηση από υποψήφιους ή ίσως προεπιλεγέντες επενδυτές. Η ουσία είναι, ότι ο δημόσιος χαρακτήρας ολόκληρης της Καραθώνας θα αρθεί. Η κοινόχρηστη, ελεύθερη και ανεμπόδιστη χρήση, θα παρεμποδιστεί ουσιωδώς, αν δεν απαγορευθεί οριστικά, με αποτέλεσμα οι κάτοικοι του Ναυπλίου και της ευρύτερης περιοχής, οι επισκέπτες τουρίστες, ντόπιοι και ξένοι να κινδυνεύσουν να απωλέσουν τη δική τους, δική μας παραλία, τη μοναδική όμορφη και ευρύχωρη πλαζ, τον ασύγκριτο περίπατο στη φύση, ένα αξιοθαύμαστο φυσικό περιβάλλον όπως προ είπα. Έγραφα επίσης. Δεν θέλω να είμαι ρετρό. Γνωρίζω ότι η Καραθώνα έχει κακοπάθει. Έφερε για πολλά χρόνια το βάρος και το άγος της φιλοξενίας, μιας χωματερής ΧΑΔΑ που ρύπανε τον αέρα και το υπέδαφος με δυσώδεις οσμές και εκκλήσεις τοξικών αερίων και λιπαρών υγρών. Θέλουμε να πιστεύουμε, ότι πλέον τα ζητήματα αυτά οδεύουν προς οριστική επίλυση. Το θέμα όμως με το οποίο πρέπει τώρα ως κοινωνία, ως Ναυπλιακός λαός, ως δήμος, να καταπιαστούμε άμεσα, είναι η διατήρηση του χαρακτήρα της Καραθώνας ως χώρου που μπορεί και πρέπει να φιλοξενεί ελεύθερα και ακώλυτα τις χρήσεις της, σαν ένας κοινόχρηστος χώρος και ανεμπόδιστη και προσιτή παραλία σε όλους.

Διαχρονικά τα προτάγματα αυτά και οι ανάγκες της κοινωνίας ήταν εκείνα που ξεσήκωσαν όλο τον Ναυπλιακό λαό και έγιναν αιτήματα διεκδίκησης και αγώνας, που υιοθετήθηκαν μάλιστα από όλες τις δημοτικές αρχές του Ναυπλίου, από το μακρινό 1979 – 1980, από την εποχή του 2004 με την απομάκρυνση κάποιων «στολιδιών» λεγομένων στην άμμο που ήθελε η τότε ΕΤΑ να εγκαταστήσει στον αιγιαλό και την παραλία, και τον αγώνα κατά του ΤΑΙΠΕΔ την περίοδο του 2013 - 2014. Η στιγμή όμως αυτή δεν προσφέρεται για αναδρομές στο παρελθόν ή για επιθετικές κριτικές και αντεγκλήσεις. Είναι ώρα αναφερόμενος και απευθυνόμενος στους πολίτες και σε όλες τις υπαρκτές δημοτικές παρατάξεις της πόλης, του δήμου. Είναι ώρα της μέγιστης δυνατής συστράτευσης, ώστε για το σχεδιασμό της Καραθώνας να αποκτήσουν τον πρώτο και κυρίαρχο λόγο οι δημότες και ο δήμος Ναυπλιέων. Καμία πρόβλεψη, κανένα επενδυτικό πρότζεκτ, κανένα σχέδιο αξιοποίησης της Καραθώνας, δεν μπορεί, δεν πρέπει και δεν θα επιβληθεί χωρίς τη συμμετοχή, αποδοχή και έγκριση του Ναυπλιακού λαού.

Πέραν λοιπόν αυτών, θέλω σήμερα να σας ενημερώσω για διάφορα πράγματα. Σε δημοσιεύματα πρόσφατα, προχθεσινά και στα Παραπολιτικά και αλλού, είδα, ότι το πρότζεκτ Καραθώνα, η έκταση του Καραθώνα που ανέρχεται σε 1.911 στρέμματα, γίνεται μία ατυχής κατά τη γνώμη μου σύγκριση τόσο με την έκταση των 6.200 τόσο στρεμμάτων του Ελληνικού, κατά το οποίο υστερεί κατά το 1/3, - είναι 1/3 μικρότερη - όσο και προς την έκταση του Costa Navarino στην περιοχή της Μεσσηνίας, της οποίας λέγεται, ότι είναι διπλάσιας εκτάσεως η Καραθώνα. Από εκεί και πέρα οι αριθμοί πράγματι είναι κάπως έτσι. Η Καραθώνα όμως η συγκεκριμένη και ενόψει του ότι δεν εποικίστηκε - να το πω έτσι - από προηγούμενα έτη, έχει την τύχη να παραμένει ελεύθερη, ένας κοινόχρηστος όπως είπα χώρος ιδιαίτερου φυσικού κάλλους, μια παραλία καταπληκτική, που χωρίς αυτήν πράγματι, η περιοχή της Αργολίδας του Ναυπλίου, όλων των επισκεπτών ντόπιων και ξένων που έρχονται για το καλοκαίρι για διακοπές, αλλά και διάφορες άλλες μέρες του χρόνου. Η παραλία χρησιμοποιείται και ο χώρος για περπάτημα, για άθληση, για τη γιορτή της Πρωτομαγιάς, για πάρα πολλές εκδηλώσεις.

Αν, λοιπόν, αυτός ο χώρος καταληφθεί καθ’ όλη του την έκταση από το οποιοδήποτε επενδυτικό πρότζεκτ που θα περιλαμβάνει τα γνωστά 1 ή 2 πεντάστερα ξενοδοχεία, που θα έχουν την πρόσβαση και την ουσιαστική κατάληψή της παραλίας του παραλιακού χώρου που δίνεται στις εγκαταστάσεις της χερσαίας ζώνης, άρα, δηλαδή, στα ξενοδοχεία, συνεπώς, δεν θα μπορεί κανένας άλλος ιδιώτης να κάνει το μπάνιο του, να προσέλθει στην παραλία.

Το Ναύπλιο το ίδιο, ως πόλη, έχει μια πολύ μικρή παραλία, την Αρβανιτιά, η οποία είναι ζήτημα αν έχει δυνατότητα να καλύψει 300 με 500 άτομα. Το Ναύπλιο δέχεται πολύ μεγάλο αριθμό τουριστών, ντόπιων και ξένων όπως είπα, το οποίο, χωρίς την παραλιακή ζώνη, χωρίς τη θάλασσα της Καραθώνας, θα χάσει υπερβολικά πλεονεκτήματά του έναντι οποιασδήποτε άλλης περιοχής. Να ξέρετε ότι δεν μπορεί αυτό να υπερκαλυφθεί ούτε κατ’ ελάχιστον από τα μεγάλα ξενοδοχεία, ενδεχομένως, όπως είπαμε τα resorts.

Επίσης, θέλω να ενημερώσω και να γνωστοποιήσω σε όλους ότι διαχρονικά, όπως είπα, οι δημοτικές αρχές είχαν αντιδράσει έντονα και μάλιστα με το προχθεσινό δημοσίευμα, αλλά φαντάζομαι ότι ο Δήμαρχος της πόλης θα σας γράψει μάλλον, γιατί αύριο έχουμε τις εορταστικές εκδηλώσεις άλωσης του Παλαμηδίου και δεν θα μπορέσει να παρευρεθεί και να μιλήσει στην εξέταση των φορέων. Θα δώσει, λοιπόν, το στίγμα του, ότι δεν πρέπει να υπάρξει λύση χωρίς το Δήμο. Χωρίς τη συγκατάθεση του Δήμου, το Ναύπλιο θα μείνει «κολοβό».

Να ξέρετε ότι, επειδή αυτή η ζώνη έμεινε ανοικοδόμητη, επειδή εκεί υπήρχαν εγκαταστάσεις του Στρατού, ακόμα και τότε περνούσαμε από το φυλάκιο, γινόταν καταγραφή των αυτοκινήτων, των οχημάτων και των ονομάτων, μπορώ να πω, των ανθρώπων που ήθελαν να πάνε για μπάνιο και τουλάχιστον μπορούσαμε να απολαύσουμε αυτή την πλαζ, αυτή την παραλία, αδόμητη. Στο χώρο αυτό υπάρχουν εκκλησάκια, υπάρχει λιμάνι, υπάρχει λιμάνι αλιέων. Δεν μπορεί να ανατραπεί όλη αυτή η κατάσταση.

Τελευταίο να πω ότι όταν τα ΕΤΑ θέλησαν να εγκαταστήσουν εκεί κάποιες καντίνες, ικριώματα στην ουσία, και να τα εναποθέσουν σε όλο το μήκος σχεδόν της παραλιακής ζώνης, που είναι 1.700 μέτρα, άφηναν κενά 100 μέτρα από τη μια πλευρά και από την άλλη, στα οποία δεν μπορεί κανείς να κάνει μπάνιο, γιατί ήταν χώρος όπου αγκυροβολούσαν σκάφη αλιευτικά κυρίως και από την άλλη υπάρχουν βράχια. Ουσιαστικά, δηλαδή, δεν υπάρχει χώρος για να μπορέσει το Ναύπλιο τουριστικά να αξιοποιηθεί και να πατήσει στα πόδια του. Πρέπει να το δούμε με μεγάλη περίσκεψη, να μην γίνει τέτοια κατάληψη που αποσκοπείτε, γιατί οι αντιδράσεις είναι βέβαιες, έχουν προϋπάρξει και θα τα βρούμε μπροστά μας. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε και εμείς. Θα παρακαλέσω την κυρία Ελευθεριάδου να τοποθετηθεί επί της αρχής του νομοσχεδίου.

**ΣΟΥΛΤΑΝΑ (ΤΑΝΙΑ) ΕΛΕΥΘΕΡΙΑΔΟΥ (Εισηγήτρια της Μειοψηφίας)**: Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Επιφύλαξη, καλώς.

Το λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Ευχαριστώ πολύ, κύριε Πρόεδρε. Να ξεκινήσω λίγο ανάποδα από τον τελευταίο εισηγητή. Στο βαθμό που υπάρχει ανάμειξη του Υπουργείου Οικονομικών, γιατί ξέρετε πολύ καλά το ακίνητο έχει περάσει στο ΤΑΙΠΕΔ από το 2013 και στη συνέχεια από το 2015 στο Υπερταμείο, έχουμε τη διάθεση, ρεαλιστικές προτάσεις, σκέψεις και προβληματισμούς, όπως έχει γίνει και σε άλλα περιουσιακά στοιχεία, να τα μεταφέρουμε, να τα μεταβιβάσουν και, προφανώς, να βρούμε τις βέλτιστες λύσεις. Υπενθυμίζω ότι κοινή χρήση δεν αναιρείται από την αξιοποίηση του ακινήτου και σε άλλα επενδυτικά έργα το ΤΑΙΠΕΔ, είτε μιλάμε για μαρίνες, είτε για λιμάνια – έχω εικόνα αυτών που σας λέω – με δήμους. Υπάρχει πρόσβαση των πολιτών και έχουν βρεθεί οι βέλτιστες εφικτές λύσεις.

Δεύτερον, θα μιλήσει πολύ πιο αναλυτικά ο κύριος Βεσυρόπουλος. Τα επενδυτικά σχήματα που κάναμε, τα φορολογικά κίνητρα που δώσαμε για φορολογία εκεί έχουν πετύχει.

Ζήτησε ο συνάδελφος του ΠΑΣΟΚ-ΚΙΝΑΛ να ενημερωθεί, έχουμε ενημερώσει πάρα πολλές φορές το ελληνικό κοινοβούλιο στις κοινοβουλευτικές ερωτήσεις δύο φορές θυμάμαι εγώ. Θα σας πω συγκεκριμένα στοιχεία, απλά ενδεικτικά να σας πω ότι οι επενδύσεις είναι 18 οι επενδυτές 206 και οι συνταξιούχοι είναι 1071, έγκριση μόνο. ΆΡΑ, είναι ένα σχήμα το οποίο έχει πολλά θετικά χαρακτηριστικά.

Τώρα συμβαίνει το εξής εδώ, άκουσα και σταχυολογώ δύο λέξεις, το νομοσχέδιο είναι τακτοποίηση συμφερόντων και προεκλογικές δεσμεύσεις. Εγώ δεν βλέπω καμία τακτοποίηση εκτός και αν μου λέτε ότι δεν πρέπει να παρατείνουμε το μειωμένο ΦΠΑ. Αν δεν θέλετε να παρατείνουμε το μειωμένο ΦΠΑ υποθέτω θα το καταψηφίσετε. Αν δεν θέλετε να πληρωθούν οι εργαζόμενοι στο Σκαραμαγκά να μας το πείτε, γιατί τους εργαζόμενους στο Σκαραμαγκά ουσιαστικά πληρώνουμε. Τα λεφτά τα οποία πρέπει να πληρώσουμε. Εδώ συνεπώς, έχουμε μια σειρά από παρεμβάσεις οι οποίες γίνονται ακριβώς για να ενισχύσουμε την κοινωνία, τίποτα δεν έχει προεκλογικό χαρακτήρα. Θα μπορούσε κάποιος να πει να κάνουμε μόνιμη μείωση του ΦΠΑ αν είχαμε προεκλογικό χαρακτήρα, δεν το κάνουμε γιατί η συμφωνία σε ευρωπαϊκό επίπεδο είναι τα μέτρα να μην έχουν μόνιμο χαρακτήρα.

Τρίτη παρατήρηση. Διαβούλευση. Στο παρόν σχέδιο νόμου, υπάρχουν δύο νομοσχέδια, τέσσερις σελίδες ήταν η Οδηγία και 20 σελίδες ήταν μόνο το συνυποσχετικό αλλά αναφερθήκατε μόνο στην Οδηγία. Υπάρχουν και άλλα στοιχεία στη δημόσια διαβούλευση. Επόμενη παρατήρηση. Δεν κατάλαβα καλά την αξιωματική αντιπολίτευση, τις μειώσεις ΦΠΑ θα τις ψηφίσει; Γιατί αν θα τις ψηφίσει δεν το άκουσα ούτε αυτό στη ΔΕΘ. Υποθέτω δεν θα τις ψηφίσει γιατί δεν τις είπε στη ΔΕΘ, άρα, είναι 250 εκατομμύρια. Δεν υπάρχουν 250.

Σε συνέχεια της κατάργησης της εισφοράς αλληλεγγύης που θα είναι ακόμα 1,24 δις, νομίζω είναι 1,5 δις. Λεφτόδεντρα υποθέτω υποστηρίζετε και εσείς ότι δεν υπάρχουν, άρα, εκτιμώ ότι δεν θα ψηφίσετε τις μειώσεις του ΦΠΑ γιατί δεν ήταν στην ΔΕΘ. Αφού δεν ήταν στη ΔΕΘ δεν είναι στο πακέτο σας. Τι απαντήσατε, ότι υπάρχουν λεφτόδεντρα. Θα το πω διαφορετικά, εάν τυχόν ήταν τόσο πλήρες το σχέδιό σας γιατί δεν είχε και τη μείωση του ΦΠΑ στη Θεσσαλονίκη; Είναι προφανές ότι δεν έχουν απαντήσει. Η αξιωματική αντιπολίτευση δεν έχει απαντήσει δυόμισι μήνες.

Πάμε τώρα στο ιδιωτικό χρέος. Εδώ ειλικρινά, δεν μπορώ να καταλάβω γιατί εσείς ειδικά της αξιωματικής αντιπολίτευσης μιλάτε για το ιδιωτικό χρέος. Δεν υπάρχει κόμμα στο ελληνικό κοινοβούλιο, πρώην σύντροφοί σας που να μην λένε ότι φταίτε εσείς και εσείς μιλάτε γι’ αυτό το θέμα. Δηλαδή είναι φοβερό. Διαβάζω κάθε μέρα τον κ. Λαφαζάνη να μιλάει για το τι έκανε ο ΣΥΡΙΖΑ. Διαβάζω την πρόταση του ΜέΡΑ25 να λέει ότι το σχέδιο της υφαρπαγής πρώτης κατοικίας άρχισε να ξετυλίγει από το ΣΥΡΙΖΑ. Δηλαδή, όλα τα κόμματα μιλούν για το τι κάνατε εσείς και εσείς μιλάτε για το ιδιωτικό χρέος, είναι φοβερό αυτό.

Πάμε όμως στην ουσία των επιχειρημάτων. Είπατε κύριε συνάδελφε, ότι πρέπει-αν κατάλαβα καλά-να θεσμοθετήσουμε την υποχρεωτικότητα από την πλευρά των πιστωτών στην αποδοχή των ρυθμίσεων που προτείνονται. Σωστά; Ένας από τους τέσσερις πυλώνες ήταν, γιατί δεν το κάνατε το 2016; Νόμος 4469/2017, ξέρω ότι δεν ήσασταν συνάδελφος τότε, ήταν όμως συνάδελφοι σας και η κυβέρνηση. Τότε προβλεπόταν η παροχή πρότασης αναδιάρθρωσης, εφόσον συναινέσει η πλειοψηφία των πιστωτών, γιατί επικαλούνταν και τότε ότι οποιαδήποτε υποχρεωτικότητα έρχεται σε αντίθεση με τους ευρωπαϊκούς κανόνες και το κοινοτικό δίκαιο. Άρα έρχεστε κόντρα στο κόμμα σας το 2017. Και μιλάτε για αξιοπιστία; Έρχεστε και λέτε για προστασία πρώτης κατοικίας, την οποία την καταργήσαμε οριζόντια το 2019. Έρχεστε και λέτε για πλειστηριασμούς, όταν θεσμοθετήσατε τους πλειστηριασμούς γιατί είναι καλοί για κοινωνικούς και πολιτικούς λόγους. Θα σας πω το πιο ωραίο, το είπα στην Ολομέλεια, το ξαναδιαβάζω γιατί το έχω μπροστά μου.

Ο κύριος Μάρδας, Υπουργείο Οικονομικών, Υπουργός: «κακώς τα στελέχη της Νέας Δημοκρατίας νομοθετούσαν την προστασία της πρώτης κατοικίας από τους πλειστηριασμούς. Αν η Νέα Δημοκρατία είχε ξεκινήσει τους πλειστηριασμούς τώρα τα πράγματα θα ήταν πολύ πιο ομαλά».

Μήπως θέλετε αντίθετα πράγματα;

Μήπως με το σύντροφό σας λέτε αντίθετα πράγματα;

Έρχεστε και λέτε, ότι -όχι σήμερα, εσείς δεν το είπατε- το λέει ο Πρόεδρος σας, να νομοθετηθεί το δικαίωμα των δανειοληπτών να αγοράζουν το δάνειό τους κατά τη μεταβίβαση των απαιτήσεων του 2015.

Δεν έχετε διαβάσει τι έχει πει ο κύριος Τσακαλώτος;

«Η Κυβέρνηση δεν θα ζητήσει από τους πιστωτές μας να δοθεί η δυνατότητα στους δανειολήπτες να εξαγοράσουν τα δάνειά τους στην τιμή που θέλουν να τα εξαγοράσουν τα funds. Δεν θα το θέσει στους δανειστές μας, γιατί δεν είναι λογικό».

Έρχεται με tweet ο κύριος Τσίπρας και λέει ακριβώς το αντίθετο.

Γιατί μιλάτε;

Έχετε κάνει οβιδιακή μεταμόρφωση σε σχέση με το τι έχετε ψηφίσει το 2015, το 2017 και το 2019. Το 2015 φέρατε τα funds να μπορούν να κάνουν πλειστηριασμούς, το 2017 ηλεκτρονικούς πλειστηριασμούς, το 2019 πλήρη κατάργηση προστασίας πρώτης κατοικίας και έρχεστε σήμερα και λέτε πράγματα ακριβώς αντίθετα από ότι είχατε ψηφίσει. Ψηφίσει και υλοποιήσει.

Εμείς τι κάνουμε με αυτό το νομοσχέδιο;

Για να επανέλθουμε στον πυρήνα του νομοσχεδίου, γιατί η αξιωματική αντιπολίτευση, σήμερα, δεν ασχολήθηκε ούτε δευτερόλεπτο προφανώς με το νομοσχέδιο. Ενισχύουμε το διαθέσιμο εισόδημα των πολιτών. Στηρίζουμε κλάδους της οικονομίας που πλήττονται από την ενεργειακή κρίση. Αντιμετωπίζουμε με επάρκεια κρίσιμα ζητήματα της ελληνικής ναυτιλίας. Αποζημιώνουμε εργαζομένους. Εναρμονίζουμε το θεσμικό μας πλαίσιο με το ευρωπαϊκό δίκαιο ενσωματώνοντας Κοινοτικές Οδηγίες. Αναμορφώνουμε το θεσμικό πλαίσιο λειτουργίας υπηρεσιών, όπως είναι η Κεντρική Μονάδα Κρατικών Ενισχύσεων. Στηρίζουμε την αγορά κατοικίας και την οικοδομή και προτείνουμε παρατείνοντας κίνητρα για την προσέλκυση επενδύσεων στην Ελλάδα. Άρα, εάν μου λέτε αν υπάρχει αρχή, μέση και τέλος σε αυτό το νομοσχέδιο που να υπηρετεί ένα στόχο. Η απάντηση είναι όχι. Συμφωνώ μαζί σας. Αλλά, αν μου πείτε ότι εδώ πέρα μιλάμε για τακτοποιήσεις ή για προεκλογικές δεσμεύσεις η απάντηση είναι όχι. Ερχόμαστε να επιλύσουμε πριν κλείσει η χρονιά μια σειρά από ζητήματα που λήγουν μέχρι το τέλος της χρονιάς ή μια σειρά από ζητήματα που μπορούμε να αντιμετωπίσουμε, γιατί έχουμε πλέον δικαστικές αποφάσεις ή έχουμε κλείσει μέτωπα με την Ευρωπαϊκή Επιτροπή.

Ενδεικτικά, θα σας πω λίγα από αυτά τα σημεία, γιατί προφανώς ο αγαπητός συνάδελφος, ο Υφυπουργός κύριος Βεσυρόπουλος, θα μιλήσει γι’ αυτά. Θα μείνω λίγο παραπάνω στην πρόσθετη πράξη, στο νέο συνυποσχετικό σχετικό μεταξύ του Ελληνικού Δημοσίου και της ναυτιλιακής κοινότητας, καθώς και άλλες φορολογικές ρυθμίσεις για τη ναυτιλία.

Η σημερινή Κυβέρνηση τι κάνει;

Από την αρχή της θητείας της έχει αποδείξει έμπρακτα ότι επιδιώκει να διαφυλάξει την ανταγωνιστικότητα της ναυτιλιακής βιομηχανίας μας και τον ηγετικό παγκόσμιο ρόλο της πάντα σε στενή και αποδοτική συνεργασία με τους διεθνείς εταίρους μας και ιδιαίτερα τον Διεθνή Οργανισμό Ναυσιπλοΐας, τον ΟΟΣΑ και την Ευρωπαϊκή Ένωση. Θα ήθελα να τονίσω με έμφαση, ότι η εύρεση των καλύτερων λύσεων για την εθνική μας οικονομία προκειμένου η χώρα μας να είναι συμβατή με τις κατευθυντήριες γραμμές της Ευρωπαϊκής Ένωσης στον τομέα των θαλασσίων μεταφορών και αφετέρου να μην δημιουργηθούν προσκόμματα στην ανάπτυξη αυτού του ανταγωνιστικού, σε διεθνές και ευρωπαϊκό επίπεδο, κλάδου της ναυτιλίας ήταν και είναι μια σύνθετη άσκηση, την οποία έχουμε φέρει σε πέρας με επιτυχία. Θέλω να σας ενημερώσω, ότι οι προτεινόμενες διατάξεις για τη ναυτιλία είναι το αποτέλεσμα εντατικής διαπραγμάτευσης με την Ευρωπαϊκή Επιτροπή λαμβάνοντας υπόψη τις θέσεις όλων των οργανώσεων και εκπροσώπων των φορέων της ναυτιλίας, συμπεριλαμβανομένου του Ναυτικού Επιμελητηρίου και της Ένωσης Ελλήνων Εφοπλιστών. Όπως είναι γνωστό, αν δεν είναι να σας ενημερώσω, η Ευρωπαϊκή Επιτροπή, δηλαδή η Γενική Διεύθυνση Ανταγωνισμού, η DGCOMP, το 2015 στο πλαίσιο της υπόθεσης φόρος χωρητικότητας των astacs πρότεινε μια σειρά από μέτρα για την εναρμόνιση της Εθνικής Νομοθεσίας με τις κατευθυντήριες γραμμές της Ένωσης. Δηλαδή, βρήκαμε εκκρεμότητα από προηγούμενες Κυβερνήσεις, ανοικτά μέτωπα με την Ευρωπαϊκή Επιτροπή Ανταγωνισμού.

Ακολούθησαν πολύχρονες διαπραγματεύσεις μεταξύ των δύο πλευρών και στις 9 Φεβρουαρίου του 2022 απεστάλη επιστολή του Υπουργού Οικονομικών προς την Εκτελεστική Αντιπρόεδρο της Επιτροπής, την κυρία Margrethe Vestager, με την πρόταση των ελληνικών αρχών, που περιελάμβανε το σύνολο των προτεινόμενων από μέρους της χώρας μας μέτρων. Στην απαντητική της επιστολή την 1η Ιουνίου του 2022 έγιναν αποδεκτά αυτά τα θέματα, υπό την προϋπόθεση της ολοκλήρωσης του σχετικού νομοθετικού και κανονιστικού πλαισίου.

Τι κάνουμε συνεπώς εδώ σήμερα; Σήμερα κυρώνεται και αποκτά ισχύ η τροποποίηση του από 27 Νοεμβρίου 2019 Νέου Συνυποσχετικού μεταξύ του ελληνικού δημοσίου και της ναυτιλιακής κοινότητας, μέσω πρόσθετης πράξης που υπεγράφη στις 23 Νοεμβρίου 2022. Τροποποιείται ο συντελεστής οικειοθελούς παροχής για τα εισοδήματα εκ μερισμάτων πλοιοκτητριών εταιρειών που εισάγονται στην Ελλάδα από 10% στο 5%, περιλαμβάνεται εφεξής σε αυτό το ποσοστό και τα εισοδήματα επί της υπεραξίας, δηλαδή τα capital gains, από την πώληση μετοχών των ως άνω πλοιοκτητριών εταιρειών ή εταιρειών χαρτοφυλακίου των ως άνω πλοιοκτητριών εταιρειών, δηλαδή των holding companies, τροποποιείται ο ορισμός για τα δεσμευόμενα και δικαιούμενα μέλη προς καταβολή της νέας οικειοθελούς παροχής, αυξάνεται η νέα οικειοθελής παροχή από τα 40 στα 60 εκατομμύρια ετησίως, συμπληρώνονται διατάξεις του νόμου του 1975 «περί φορολογίας πλοίων» με την υπαγωγή στον φόρο χωρητικότητας των φορέων εμπορικής εκμετάλλευσης πλοίων, επεκτείνεται η επιβολή τέλους υπέρ του δημοσίου και στις αυτοκινούμενες βυθοκόρους κατά τα οριζόμενα στις διατάξεις, επιβάλλεται φόρος στα μερίσματα, που λαμβάνουν οι μέτοχοι - εταίροι των επιχειρήσεων οποιασδήποτε νομικής μορφής από τη διανομή των κερδών, που προκύπτουν από την εκμετάλλευση των ανωτέρω πλοίων.

Άρα, προσπαθούμε, και επιδιώκουμε, και επιτυγχάνουμε να αντιμετωπίσουμε ολιστικά ένα θέμα που εκκρεμούσε επί χρόνια, διαφυλάσσοντας την ανταγωνιστικότητα της ελληνικής ναυτιλίας. Και αυτό νομίζω το έχουμε καταφέρει για πρώτη φορά, μετά από διαπραγματεύσεις πάρα πολλών ετών και ανοικτή υπόθεση, όπως σας είπα, που βρήκαμε από το παρελθόν.

Η δεύτερη παρέμβαση που κάνουμε είναι στην αγορά ακίνητων. Αν την κάναμε για πρώτη φορά την παρέμβαση στην αγορά ακινήτων θα μπορούσατε να μας πείτε ότι είναι τακτοποιήσεις της τελευταίας στιγμής, προεκλογικές δεσμεύσεις, μα από την πρώτη στιγμή έχουμε στηρίξει την αγορά ακινήτων.

Τι κάνουμε, συνεπώς; Συγκρατήστε τέσσερα ρήματα. Παρατείνουμε, παρατείνουμε, παρατείνουμε, παρατείνουμε. Δηλαδή, παρατείνεται μέχρι τέλος του 2024 η δυνατότητα υπαγωγής στο καθεστώς αναστολής του ΦΠΑ στα ακίνητα. Παρατείνεται μέχρι το τέλος του 2024 η μη επιβάρυνση με ΦΠΑ της παράδοσης των ιδιοκτησιών. Παρατείνονται για δύο ακόμα έτη η έκπτωση φόρου εισοδήματος φυσικών προσώπων κατά 40% για δαπάνες ενεργειακής, λειτουργικής και αισθητικής αναβάθμισης κτιρίων. Παρατείνεται για δύο ακόμα έτη η αναστολή του φόρου υπεραξίας 15% στις μεταβιβάσεις ακινήτων.

Άρα, μία σοβαρή προσέγγιση που κάνουμε για να στηρίξουμε την ακίνητη περιουσία την επεκτείνουμε και την παρατείνουμε ουσιαστικά για δύο ακόμα χρόνια. Το έχουμε υλοποιήσει αυτό το μέτρο, έχει πετύχει το μέτρο, έχει αναγνωριστεί η επιτυχία αυτού, ερχόμαστε και κάνουμε παρατάσεις.

Η τρίτη ουσιαστικά ενότητα είναι ότι παρατείνουμε μειωμένους ΦΠΑ σε μια σειρά από προϊόντα. Άρα, και πάλι έχουμε νομοθετήσει, έχουμε νομοθετήσει και ακριβώς σεβόμενοι τι έχει αποφασιστεί σε ευρωπαϊκό επίπεδο, τα μέτρα να είναι στοχευμένα κατά την περίοδο των κρίσεων, ερχόμαστε και παρατείνουμε για μία χρονική περίοδο το συντελεστή ΦΠΑ σε διάφορα προϊόντα και υπηρεσίες. Αναφέρθηκαν αυτά, θα τα πει πολύ πιο αναλυτικά ο κ. Βεσυρόπουλος. Μια σημείωση, κάνουμε και μία κίνηση παραπάνω, τους κινηματογράφους τους πάμε στο 6%, όσο είναι και για τα θέατρα.

Νομίζω, επειδή άκουσα συναδέλφους να λένε ότι «πραγματικά δεν κάνετε τίποτα για να ανακουφίσει τους πολίτες», εκτός των μειώσεων ΦΠΑ, εκτός της ακίνητης περιουσίας, εκτός όλων αυτών υποθέτω ότι όλοι μας γνωρίζουμε κάποιους επιχειρηματίες και εργαζόμενους στον κινηματογράφο. ‘Όταν πάει ο συντελεστής στο 6% από 13% που ήταν μέχρι 31.12.2022, αυτό δεν έχει μια αξία για την κοινωνία; Δεν έχει μια αξία για τους εργαζόμενους;

Αφήνω στην άκρη όλα τα άλλα. Μιλάω μόνο για ένα πρόσθετο μέτρο το οποίο δεν ισχύει μέχρι 31.12.2022. Είναι πρόσθετη παρέμβαση ενισχυτική στους κινηματογράφους.

Η τέταρτη παρέμβαση για να δούμε αν είναι τακτοποίηση είναι τα μέτρα που πήραμε για να ενισχύσουμε τη φορολογική κατοικία στην Ελλάδα. Πέτυχε το μέτρο και ερχόμαστε και δίνουμε κάποιες παρατάσεις ή κάποιες διευκολύνσεις. Το κάνουμε για να επιστρέψουν νέα παιδιά στην Ελλάδα και έχει πετύχει το σχήμα, να προσελκύσουμε επενδύσεις και επενδυτές. Πολύ πιο συγκεκριμένα στοιχεία θα δώσει ο Βεσυρόπουλος, αλλά εδώ ουσιαστικά παρατείνουμε τη λειτουργία ενός μέτρου το οποίο έχει πετύχει.

 Σε ό,τι αφορά την αναμόρφωση του θεσμικού πλαισίου λειτουργίας Κεντρικής Μονάδας Κρατικών Ενισχύσεων, εκεί τι κάνουμε;

 Έχουμε συγκεκριμένα βήματα κατά τη διαδικασία της γνωμοδότησης του ΚΕΜΚΕ και τις προϋποθέσεις υιοθέτησης ενός σχεδίου μέτρων, ενώ εισάγονται προθεσμίες εντός των οποίων οφείλουν να ενεργήσουν οι εμπλεκόμενοι στη διαδικασία γνωμοδότησης της Υπηρεσίας.

 Άρα, ενισχύουμε την ΚΕΜΚΕ και παράλληλα προβλέπουμε για την ανάπτυξη και λειτουργία ενός κεντρικού πληροφοριακού συστήματος κρατικών ενισχύσεων στο οποίο καταχωρούνται ηλεκτρονικά και παρακολουθούνται οι κρατικές ενισχύσεις που επιχορηγούνται στην ελληνική επικράτεια με κύριο στόχο τη συνολική διαχείρισή τους μέσω και της διαλειτουργικότητας.

 Ακούστηκε από συνάδελφο ότι η χώρα για κάποια ζητήματα του παρελθόντος πλήρωσε αρκετά. Δεν πλήρωσε. Σας θυμίζω ότι φέραμε πρόσφατα διάταξη σε συμφωνία με την Επιτροπή Ανταγωνισμού και οι Έλληνες πολίτες συμπατριώτες μας δεν πλήρωσαν για τέτοια ζητήματα που αφορούσαν το παρελθόν.

 Γιατί έχει αξία και γιατί φέραμε εδώ σε αυτό το νομοσχέδιο αυτές τις διατάξεις, αφού δεν έχουν τη μορφή του κατεπείγοντος;

 Αυτό να το δεχθώ.

 Γιατί με την αναμόρφωση του νομοθετικού πλαισίου περί κρατικών ενισχύσεων και την πρόβλεψη λειτουργίας ενός κεντρικού πληροφοριακού συστήματος κρατικών ενισχύσεων - αυτό που μόλις είπα - επιτυγχάνονται οι στόχοι του έργου με τίτλο «Ενισχυμένο Δίκτυο Κρατικών Ενισχύσεων του Ταμείου Ανάκαμψης και Ανθεκτικότητας» και διασφαλίζεται η αποτελεσματικότερη και ορθότερη εφαρμογή της διαδικασίας ελέγχου παρανόμων και ασυμβίβαστων κρατικών ενισχύσεων.

 Άρα, ουσιαστικά υλοποιούμε και μεταρρυθμίσεις που συνοδεύουν επενδύσεις και εκροή πόρων από το Ταμείο Ανάκαμψης και Ανθεκτικότητας για τη χώρα μας.

 Η τελευταία παρατήρηση που ήθελα να κάνω αφορά το άρθρο 58 - αν θυμάμαι καλά- που διευκρινίζεται η έκταση των ανασταλτικών μέτρων συνεπεία της υπαγωγής επιχείρησης σε καθεστώς ειδικής διαχείρισης. Θυμίζω «καθεστώς ειδικής διαχείρισης» πολλές φορές σε περιουσιακά στοιχεία και από την προηγούμενη κυβέρνηση.

 Αποσαφηνίζεται ότι στα μέτρα αυτά εντάσσεται και ο αυτεπάγγελτος συμψηφισμός βεβαιωμένων υπέρ του Δημοσίου ή Φορέων Κοινωνικής Ασφάλισης χρεών με χρηματικές απαιτήσεις οι οποίες έχουν επιδικαστεί σε βάρος του Δημοσίου μέσω αμετάκλητων δικαστικών ή διαιτητικών αποφάσεων και οι οποίες γεννήθηκαν στο πλαίσιο πραγματοποίησης ναυπηγοεπισκευαστικών εργασιών για την εκτέλεση εξοπλιστικών προγραμμάτων των Ενόπλων Δυνάμεων της χώρας από επιχειρήσεις που έχουν υπαχθεί πριν την ισχύ του παρόντος εδαφίου στην Ειδική Διαχείριση.

Άρα, στο πλαίσιο μιας στοχευμένης και αποτελεσματικής αντιμετώπισης χρόνιων παθογενειών, της οργάνωσης, διαχείρισης και εν τέλει λειτουργίας των Ναυπηγείων Σκαραμαγκά προτεραιότητα και βασικό μέλημα της κυβέρνησης αποτελεί και η καταβολή των δεδουλευμένων αποδοχών και των αποζημιώσεων απόλυσης των εργαζομένων.

Άρα, κινούμενοι προς αυτή την κατεύθυνση το Υπουργείο Οικονομικών σε συνεργασία με το αρμόδιο Υπουργείο Εργασίας και την Ειδική Διαχείριση έχουν κινήσει διαβούλευση με τους εργαζόμενους με πρωταρχικό στόχο την καταβολή των επί σειρά ετών οφειλόμενων αποδοχών τους, καθώς και των αποζημιώσεων απόλυσης.

 Με την προωθούμενη ρύθμιση προτάσσεται η ικανοποίηση των απαιτήσεων αυτών και διασφαλίζεται η καταβολή των ποσών που συγκεντρώθηκαν με την Ειδική Διαχείριση κατά το μεγαλύτερο μέρος στους εργαζόμενους.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς σας ευχαριστούμε πολύ, κύριε Υπουργέ.

Κυρίες και κύριοι συνάδελφοι, στο σημείο αυτό λύεται η συνεδρίαση. Συνεχίζουμε αύριο 30 Νοεμβρίου, ημέρα Τετάρτη και ώρα 10.00΄το πρωί στην Αίθουσα 223 για την ακρόαση των φορέων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αμανατίδης Γεώργιος, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Πασχαλίδης Ιωάννης, Σπανάκης Βασίλειος – Πέτρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Παπανάτσιου Αικατερίνη, Συρμαλένιος Νικόλαος, Λοβέρδος Ανδρέας, Μανωλάκου Διαμάντω, Βιλιάρδος Βασίλειος, Λογιάδης Γεώργιος και Μπακαδήμα Φωτεινή.

Τέλος και περί ώρα 18.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**